**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 24 Οκτωβρίου 2023, ημέρα Τρίτη και ώρα 13.10΄, στην **Αίθουσα «Προέδρου Αθανασίου Κωνστ. Τσαλδάρη» (223)** **του Μεγάρου της Βουλής,** συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία του Προέδρου αυτής, κ. Χρήστου Μπουκώρου, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Τουρισμού «Διατάξεις για την ενίσχυση της βιώσιμης τουριστικής ανάπτυξης». (4η συνεδρίαση - β΄ ανάγνωση).

Στη συνεδρίαση παρέστησαν η Υπουργός Τουρισμού, κυρία Όλγα Κεφαλογιάννη, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αθανασίου Χαράλαμπος, Ανδριανός Ιωάννης, Αντωνίου Μαρία, Αραμπατζή Φωτεινή, Βασιλειάδης Βασίλειος (Λάκης), Βλάχος Γεώργιος, Βολουδάκη Σεβαστή (Σέβη), Γιόγιακας Βασίλειος, Γκίκας Στέφανος, Καλαφάτης Σταύρος, Καππάτος Παναγής, Καράογλου Θεόδωρος, Καρασμάνης Γεώργιος, Κεδίκογλου Συμεών (Σίμος), Κόνσολας Εμμανουήλ (Μάνος), Κυριαζίδης Δημήτριος, Λαζαρίδης Μακάριος, Λεονταρίδης Θεόφιλος, Λοβέρδος Ιωάννης-Μιχαήλ (Γιάννης), Μαρκόπουλος Δημήτριος, Μπουκώρος Χρήστος, Παναγιωτόπουλος Νικόλαος, Παπαδόπουλος Μιχαήλ (Μιχάλης), Σιμόπουλος Ευστράτιος (Στράτος), Σούκουλη-Βιλιάλη Μαρία-Ελένη (Μαριλένα), Στύλιος Γεώργιος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χατζηβασιλείου Αναστάσιος (Τάσος), Βέττα Καλλιόπη, Γιαννούλης Χρήστος, Ζαμπάρας Μιλτιάδης (Μίλτος), Κεδίκογλου Συμεών, Κόκκαλης Βασίλειος, Μαμουλάκης Χαράλαμπος (Χάρης), Τζάκρη Θεοδώρα, Νικητιάδης Γεώργιος, Πάνας Απόστολος, Παρασύρης Φραγκίσκος (Φρέντυ), Σπυριδάκη Αικατερίνη (Κατερίνα), Χνάρης Εμμανουήλ, Χριστοδουλάκης Εμμανουήλ (Μανώλης), Κτενά Αφροδίτη, Μεταξάς Κωνσταντίνος Βασίλειος, Στολτίδης Λεωνίδας, Συντυχάκης Εμμανουήλ, Μπούμπας Κωνσταντίνος, Χήτας Κωνσταντίνος, Βαλτογιάννης Διονύσιος, Δημητροκάλλης Ιωάννης, Βρεττός Νικόλαος, Καζαμίας Αλέξανδρος και Κεφαλά Γεωργία (Τζώρτζια).

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Κυρίες και κύριοι συνάδελφοι, συνεχίζουμε την εξέταση και επεξεργασία του σχεδίου νόμου του Υπουργείου Τουρισμού «Διατάξεις για την ενίσχυση της βιώσιμης τουριστικής ανάπτυξης».

Θυμίζω ότι είναι η 4η συνεδρίαση, αυτή της β΄ ανάγνωσης και θα ξεκινήσουμε από τους Εισηγητές και Ειδικούς Αγορητές, δίνοντας αρχικά τον λόγο στον Εισηγητή της Πλειοψηφίας, τον κ Εμμανουήλ Κόνσολα.

**ΕΜΜΑΝΟΥΗΛ (ΜΑΝΟΣ) ΚΟΝΣΟΛΑΣ (Εισηγητής της Πλειοψηφίας):** Καλημέρα, κύριε Πρόεδρε, καλημέρα κυρίες και κύριοι συνάδελφοι, κυρία Υπουργέ.

Είναι σήμερα, πράγματι, μία ξεχωριστή μέρα, αφού είναι η κατακλείδα της

συζήτησης στην Επιτροπή του πολύ σημαντικού νομοσχεδίου για την ενίσχυση του βιώσιμου τουρισμού ή της τουριστικής ανάπτυξης, όπως είπε χθες η κυρία Υπουργός.

Ξεκινώ την τοποθέτησή μου, κάνοντας μία επισκόπηση στη χθεσινή συνεδρίαση των φορέων. Ήταν μία πολύ σημαντική συνεδρίαση, όπου υπήρχε απόλυτη ομοφωνία, σε ότι αφορά στις προοπτικές της ψήφισης αυτού του νομοσχεδίου. Είναι αλήθεια, ότι το νομοσχέδιο του Υπουργείου Τουρισμού, που είχα την τιμή να είμαι Εισηγητής από τη Νέα Δημοκρατία, παίρνει αύριο τον δρόμο της ψήφισης στην Ολομέλεια της Βουλής και θέλω, για άλλη μία φορά, να ευχηθώ, οι συνάδελφοι που εκπροσωπούν τα κόμματα, αλλά και στο σύνολό τους, οι συνάδελφοι στην Εθνική Αντιπροσωπεία, να συμβάλουν σε αυτή την προοπτική ανάπτυξης της χώρας μέσα από αυτό το νομοσχέδιο, παραπέμποντάς τους στις αναφορές και στις τοποθετήσεις των φορέων.

Η ευκαιρία να συζητήσουμε αυτά τα θέματα στην Επιτροπή, μέσα από το νομοσχέδιο, αναδεικνύουν τους στόχους της βιώσιμης τουριστικής ανάπτυξης, η οποία συνιστά και το βασικό συστατικό στοιχείο του στρατηγικού στόχου για τη χώρα. Είναι δεδομένες οι αλλαγές που έχουν επέλθει και αφορούν στην κλιματική αλλαγή, στην εξάντληση των φυσικών πόρων, αλλά και στις νέες τάσεις που επικρατούν στη διεθνή αγορά του Τουρισμού.

Το νομοσχέδιο του Υπουργείου Τουρισμού εισάγει καινοτομίες που υπηρετούν την έννοια της βιώσιμης τουριστικής ανάπτυξης και αυτό το αποδεικνύουν και τα άρθρα του νομοσχεδίου που συνθέτουν την εικόνα της βιώσιμης τουριστικής ανάπτυξης, όπως είναι, για παράδειγμα, η δημιουργία του Περιφερειακού Συμβουλίου Τουρισμού για τη διαμόρφωση της τουριστικής πολιτικής στις δεκατρείς Περιφέρειες της χώρας. Στόχος είναι η διαμόρφωση πολιτικών, η κατάθεση ιδεών και προτάσεων για μία πολυκεντρική τουριστική ανάπτυξη, για να αναπτυχθούν νέες και εναλλακτικές μορφές τουρισμού, που είναι βασικό συστατικό στην τουριστική ανάπτυξη της περιφέρειας, σε όλη την επικράτεια της χώρας, για να τονωθεί και να ενισχυθεί η ανταγωνιστικότητα τουριστικών προορισμών μέσα από τον εμπλουτισμό των υπηρεσιών που προσφέρουν, αλλά και με την προσθήκη νέων στοιχείων στην τουριστική τους ταυτότητα.

Όπως επεσήμανα και χθες, μέσα από την ίδρυση και λειτουργία του Περιφερειακού Συμβουλίου Τουρισμού εγκαινιάζεται μία αμφίδρομη διαδικασία συνεργασίας, ανάμεσα στην κεντρική εξουσία και στον Β΄ Βαθμό Αυτοδιοίκησης, αφού πέρα από τη σαφή οριοθέτηση του πεδίου και του έργου που επιφορτίζεται το Περιφερειακό Συμβούλιο, προβλέπεται ότι το Υπουργείο Τουρισμού θα παρέχει στο Συμβούλιο την αναγκαία συνδρομή σε ζητήματα τεχνογνωσίας για την υλοποίηση δράσεων στο πλαίσιο της λειτουργίας.

Ουσιαστικά, το Περιφερειακό Συμβούλιο διαμορφώνει το πλαίσιο για μία βιώσιμη τουριστική πολιτική σε όλη την επικράτεια, μία πολυκεντρική διάσταση στην ανάπτυξη, στο πλαίσιο της τουριστικής ανάπτυξης, μέσα από την αξιοποίηση των συγκριτικών πλεονεκτημάτων και των ιδιαιτεροτήτων κάθε περιφέρειας.

Οι στόχοι που υπηρετεί η ίδρυση και η λειτουργία του Περιφερειακού Συμβουλίου Τουρισμού είναι, τόσο η ισόρροπη τουριστική ανάπτυξη μέσα από τη διαμόρφωση στρατηγικών στόχων, όχι μόνο σε εθνικό, αλλά, πλέον, σε περιφερειακό επίπεδο, όσο και η ανάπτυξη νέων μορφών τουρισμού, προσαρμοσμένων στα ιδιαίτερα χαρακτηριστικά κάθε περιφέρειας.

Επίσης, η συνεργασία για άρση των εμποδίων που υπάρχουν στη σχέση περιφερειών και κεντρικής κυβέρνησης, σε ότι έχει σχέση με την προσέλκυση τουριστικών επενδύσεων,

είναι μία πολύ σημαντική παράμετρος, που θα συζητηθεί σε βάθος στα συμβούλια αυτά και ενδεχόμενα μέσα από την κατάθεση τεκμηρίων να υπάρχουν και ζητήματα νομοθετικής πρωτοβουλίας στη συνέχεια, ώστε να μπορέσουμε συνολικά να δούμε αυτή την πολυκεντρική ανάπτυξη.

Τέλος, μέσω της σύνδεσης του τουρισμού με τον πρωτογενή και δευτερογενή τομέα σε τοπικό και περιφερειακό επίπεδο, θα διαμορφωθούν οι στόχοι περιφερειακού και συνακόλουθα, εθνικού σχεδίου. Θα δημιουργηθούν, δηλαδή, οι προϋποθέσεις για την ανάπτυξη εναλλακτικών μορφών τουρισμού σε κάθε περιφέρεια.

Στο σημείο αυτό, θέλω για άλλη μια φορά, να εκφράσω τη χαρά μου, που η κυρία Υπουργός, μετά από την πρόταση των φορέων, έκανε δεκτή την τροποποίηση του σχετικού άρθρου και θα ενσωματωθεί στο Περιφερειακό Συμβούλιο Τουρισμού η δυνατότητα της εκπροσώπησης φορέων, ώστε θεσμικά στο Συμβούλιο αυτό να μπορούν να συζητούνται θέματα που άπτονται του ενδιαφέροντος των φορέων, αλλά και θεματικών αξόνων για την τουριστική ανάπτυξη.

Δεύτερος πυλώνας του νομοσχεδίου που πρέπει να αναφέρουμε, είναι η πολύ σημαντική θεσμική μεταρρύθμιση, σχετικά με τη δημιουργία του Εθνικού Συμβουλίου Οινοτουρισμού. Ακούσαμε τους εκπροσώπους χθες να υπερθεματίζουν και να τονίζουν τη θεσμική ανάγκη αυτού του οργάνου, προκειμένου να διαμορφωθούν και να μετατραπούν προτάσεις σε σχέδια θεσμικών παρεμβάσεων για την ανάπτυξη του Οινοτουρισμού. Μέσα από συνεργασίες, με αντίστοιχες υπηρεσίες άλλων κρατών και με ευρωπαϊκούς και διεθνείς οργανισμούς για την υλοποίηση βέλτιστων πρακτικών που εφαρμόζονται σε άλλες χώρες, θα μπορέσουμε να δώσουμε μία περαιτέρω ώθηση σε αυτή τη προοπτική.

Επιτρέψτε μου, για άλλη μία φορά, να κάνω μία αναφορά σε χώρες, όπως η Γαλλία, η Ισπανία, η Ιταλία και οι Ηνωμένες Πολιτείες, που έχουν παράδοση και αποκτά έτσι μία διαφορετική διάσταση αυτή η προοπτική, αφού υπάρχουν δείγματα γραφής στην αναπτυξιακή πορεία του Οινοτουρισμού, άρα, και ευρύτερα της τουριστικής ανάπτυξης. Αυτοί είναι πρωτοπόροι, εμείς ακολουθούμε, αλλά μπορούμε να πάρουμε καλύτερη κατάταξη στη σειρά αυτών των μεγάλων χωρών, γιατί υπάρχουν όλες εκείνες οι προϋποθέσεις, ιδιαίτερα, μάλιστα, μετά από αυτή τη νομοθετική ρύθμιση.

Στους στόχους εντάσσεται, παράλληλα, και η προώθηση και η προβολή των επισκέψιμων οινοποιείων και των μονάδων παραγωγής, κάτι που τονίστηκε και στη συνεδρίαση με την ακρόαση των φορέων. Στις αρμοδιότητες του Εθνικού Συμβουλίου Οινοτουρισμού εντάσσονται, τόσο η στρατηγική προβολής και προώθησης του Οινοτουρισμού, όσο η συνεργασία με την Αυτοδιοίκηση για τη δημιουργία του Εθνικού Δικτύου Επισκέψιμων Οινοποιείων, μία πολύ σημαντική παράμετρος που τονίστηκε και από την κυρία Υπουργό, αλλά και από συναδέλφους βουλευτές όλων των παρατάξεων, η δυνατότητα, δηλαδή, συνεργασίας με την Αυτοδιοίκηση, με την κεντρική εξουσία, την Υπουργό και τα στελέχη του Υπουργείου, προκειμένου να χαραχθεί μία εθνική πολιτική στα ζητήματα αυτά.

Επίσης, η κατάρτιση και η εκπαίδευση, όσων δραστηριοποιούνται στον συγκεκριμένο κλάδο, είναι μία πολύ σημαντική παράμετρος που προβλέπεται σε αυτή τη κατεύθυνση, όπως, επίσης, ο σχεδιασμός και η υλοποίηση δράσεων προβολής, σε συνεργασία με τον Ελληνικό Οργανισμό Τουρισμού, καθώς και η συλλογή στατιστικών στοιχείων που αφορούν στον Οινοτουρισμό.

Το Εθνικό Συμβούλιο Οινοτουρισμού, ωστόσο, πρέπει να τονίσω ως επίλογο σε αυτή

την πολύ σημαντική μεταρρύθμιση, θα συντάσσει και θα δημοσιοποιεί ετήσια έκθεση απολογισμού και δράσεων κάθε έτους. Άρα, θα ενέχει και το στοιχείο της δημόσιας λογοδοσίας για τα πεπραγμένα, αλλά, κυρίως, για τα ζητήματα που συνθέτουν αυτή την πολύ σημαντική παράμετρο του Συμβουλίου Οινοτουρισμού, όπου θα είναι ένας φορέας ανάπτυξης για τις μορφές αυτές του τουρισμού, που σε άλλες χώρες, όπως σας είπα, έχουν πρωταγωνιστικό ρόλο.

Δεν μπορώ να μην αναφερθώ στο Παρατηρητήριο για τον Παράκτιο και Θαλάσσιο Τουρισμό στη Μεσόγειο, που αποτελεί μία ακόμα καινοτομία. Χθες, ο κ. Κυριαζίδης, ενδεικτικά ανέφερε την ανάγκη αυτού του Παρατηρητηρίου, ακόμα και σε περιοχές που έχουν νερό, σε περιοχές παραλίμνιες ή σε παραποτάμιες, που στόχο έχουν τη συστηματική και τεκμηριωμένη μέτρηση όλων των δεδομένων που συνδέονται με την εξέλιξη και παρακολούθηση της βιώσιμης τουριστικής ανάπτυξης στη περιοχή της Μεσογείου. Και επειδή η Μεσόγειος είναι βασικός πυλώνας τουριστικής πολιτικής και ανάπτυξης και ανταγωνιστικότητας, με βάση αυτά θα μπορούσαν να δημιουργηθούν πολιτικές για το μέλλον, με βάση, δηλαδή, τα στοιχεία του Παρατηρητηρίου.

Στις αρμοδιότητες του Παρατηρητηρίου, εκτός από τη συλλογή των στατιστικών στοιχείων και την αξιολόγηση και παρακολούθηση του μοντέλου τουριστικής ανάπτυξης στον θαλάσσιο και παράκτιο τουρισμό, είναι, μεταξύ άλλων, και η κατάρτιση του ανθρώπινου δυναμικού στους τουριστικούς προορισμούς, με έμφαση την εξειδικευμένη γνώση και επιμέρους μορφές τουρισμού σε αυτές τις περιοχές. Τονίζω αυτή την παράμετρο, γιατί το συγκριτικό πλεονέκτημα της χώρας μας είναι η ποιότητα που δίνει την υπεραξία και στον τουρισμό και αυτή την παράμετρο, σε σχέση με τον ανταγωνισμό, πρέπει να τη δούμε ως προτεραιότητα.

Κυρίες και κύριοι συνάδελφοι, όπως έχω πει πολλές φορές, ο τουρισμός αποτελεί πεδίο σύγκλισης και συνεννόησης. Άκουσα με πολύ σεβασμό και κάποιες άλλες φωνές από την Αξιωματική Αντιπολίτευση, αλλά και από την Αντιπολίτευση γενικότερα. Σεβόμαστε τα επιχειρήματα, όταν υπάρχει ευπρέπεια και υπάρχουν και τεκμήρια για τα επιχειρήματα αυτά. Θα μπορούσαμε, όμως, αυτό το νομοσχέδιο να το δούμε ως απαρχή μιας σύγκλισης και συνεννόησης και να υπάρχει μία ακολουθούμενη πολιτική στον τουρισμό που διέπει τον εθνικό χαρακτήρα. Εύχομαι, κάποια στιγμή, το σύνολο του πολιτικού κόσμου να το δει ως τέτοιο, ως εθνική στρατηγική και εθνική ανάγκη.

Κυρία Υπουργέ, για άλλη μία φορά, να σας συγχαρώ γι’ αυτή τη νομοθετική πρωτοβουλία που νομίζω ότι θα τύχει ευρείας κοινωνικής σύγκλισης και ανάπτυξης στη χώρα. Ευχαριστώ, κύριε Πρόεδρε.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Πριν δώσω τον λόγο στην Εισηγήτρια της Μειοψηφίας, την κυρία Βέττα, επειδή βλέπω και μεγάλη συμμετοχή συναδέλφων βουλευτών, να σας πω ότι όποιος συνάδελφος θέλει τον λόγο, ας ενημερώσει τη Γραμματεία της Επιτροπής

Τον λόγο έχει η Εισηγήτρια της Μειοψηφίας.

**ΚΑΛΛΙΟΠΗ ΒΕΤΤΑ (Εισηγήτρια της Μειοψηφίας):** Ευχαριστώ, κύριε Πρόεδρε.

Μετά από τρεις συνεδριάσεις της Επιτροπής, θα ήθελα να επισημάνω, ότι, παρά την εποικοδομητική στάση όλων των βουλευτών, κατά την επεξεργασία του νομοσχεδίου και τους γόνιμους προβληματισμούς που κατατέθηκαν, δεν πήραμε ακόμα επαρκείς απαντήσεις από την πολιτική ηγεσία του Υπουργείου Τουρισμού. Ακούσαμε ευχολόγια, ακούσαμε

προθέσεις, αλλά όχι απαντήσεις, κυρία Υπουργέ. Επομένως, σήμερα, κύριε Πρόεδρε, θα εστιάσω, κυρίως, σε αυτό. Άλλωστε, η ίδια η Υπουργός, ανέφερε ότι βάζει σήμερα τα ισχυρά θεμέλια για το αύριο του ελληνικού τουρισμού και ότι εισάγει μέσω αυτού του νομοσχεδίου τις πρώτες στοχευμένες παρεμβάσεις.

Επαναλαμβάνω, λοιπόν, το ερώτημα. Τα προηγούμενα τέσσερα χρόνια είχαμε άλλη Κυβέρνηση στη χώρα; Το μόνο που ακούμε το τελευταίο διάστημα από εσάς είναι, ότι προωθείτε αλλαγή στρατηγικής, ότι το Υπουργείο Τουρισμού χαράσσει νέα στρατηγική και πολλά άλλα. Υπήρχε, τελικά, μέχρι σήμερα, σχεδιασμός από την Κυβέρνηση της Νέας Δημοκρατίας στον τουρισμό, ναι ή όχι; Ποια ήταν η παλιά που απέτυχε και ποια η νέα στρατηγική που επικαλείστε; Πότε, τελικά, ήσασταν συνεπής, κύρια Υπουργέ; Τότε που ψηφίσατε τις αποτυχημένες πρωτοβουλίες των προκατόχων σας ή τώρα που τις καταργείτε; Πρέπει να απαντηθούν πειστικά τα ερωτήματα αυτά στον κλάδο του τουρισμού και στους πολίτες, εκτός αν η Κυβέρνηση θεωρεί ότι παραγράφεται η ευθύνη λογοδοσίας απέναντι στον ελληνικό λαό, όταν αλλάζουν οι Υπουργοί.

Επίσης, όλοι, σχεδόν, οι συνάδελφοι σάς ασκήσαμε κριτική για την αποσπασματική και ευκαιριακή τακτική που ακολουθείτε, φέρνοντας σκόρπιες και ασύνδετες διατάξεις, που, δήθεν, αφορούν στη βιώσιμη τουριστική ανάπτυξη, ενώ δεν έχετε ακόμη προχωρήσει άλλα σημαντικά θέματα, όπως το Ειδικό Χωροταξικό Πλαίσιο για τον Τουρισμό, ώστε να μπορούμε, όντως, να συζητήσουμε για βιώσιμη ανάπτυξη και πώς την αντιλαμβάνεστε.

Κι ενώ δεν απαντήσατε τι κάνατε τα τέσσερα χρόνια με αυτό, βρήκατε και πάλι αφορμή να κατηγορήσετε την Κυβέρνηση του ΣΥΡΙΖΑ χθες, παραβλέποντας όχι μόνο τις τωρινές, αλλά και τις προηγούμενες ευθύνες δικών σας κυβερνήσεων, του 2009 και του 2014. Κυρία Υπουργέ, δεν παραδώσατε τον Γενάρη του 2015 στην επόμενη κυβέρνηση ένα χωροταξικό που απλώς ακυρώθηκε στο ΣτΕ, όπως είπατε, για τυπικούς λόγους. Δεν είναι τόσο απλά τα πράγματα, όσο θέλετε να τα παρουσιάζετε. Παραδώσατε στην Κυβέρνηση του ΣΥΡΙΖΑ δύο διαδοχικά προβληματικά πλαίσια, που επέτρεπαν τα πάντα παντού, γιατί, προφανώς, όταν κυβερνά η Νέα Δημοκρατία δεν μπορεί να ρυθμίσει τίποτα που έχει σχέση με βιωσιμότητα. Αυτή είναι η πραγματικότητα, αυτή είναι η δική μας θέση.

Και για να αποκατασταθεί η αλήθεια, αναφέρω τα ακριβή στοιχεία. Το 2015, λοιπόν, ακυρώθηκε από το Συμβούλιο της Επικρατείας το Ειδικό Χωροταξικό Πλαίσιο, που είχε εκπονήσει το 2014 η τότε Κυβέρνησή σας, με εσάς Υπουργό Τουρισμού, με αποτέλεσμα να επανέλθει σε ισχύ το Ειδικό Χωροταξικό του 2009, που είχε εκπονήσει η κυβέρνηση Καραμανλή, για το οποίο υπήρχαν, επίσης, προσφυγές από περιβαλλοντικές οργανώσεις.

Ωστόσο, η απόφαση του ΣτΕ για το χωροταξικό του 2009 είχε αναβληθεί, επειδή στο ενδιάμεσο θεσπίσατε το χωροταξικό του 2014, το οποίο κατέπεσε το 2015. Έτσι φθάνουμε στο 2017, όπου το Συμβούλιο της Επικρατείας ακυρώνει τελικά και το πρώτο χωροταξικό του 2009. Δυστυχώς, κύριε Πρόεδρε, έτσι νομοθετούσαν, έτσι κωλυσιεργούσαν πάντα οι Κυβερνήσεις της ΝΔ και τα ίδια κάνει και τώρα, «κακοποιώντας» θεσμούς, κανόνες και διαδικασίες.

Η Κυβέρνηση του ΣΥΡΙΖΑ, αμέσως μετά και τη δεύτερη ακυρωτική απόφαση του ΣτΕ το 2017, εξασφάλισε τη χρηματοδότηση της μελέτης αναθεώρησης του ειδικού χωροταξικού πλαισίου για τον τουρισμό από το Πρόγραμμα Δημοσίων Επενδύσεων, ενέκρινε στη συνέχεια τις τεχνικές προδιαγραφές για την εκπόνησή του και μέσα στο 2018 είχε υπογράψει τη σύμβαση για τη μελέτη του ειδικού χωροταξικού πλαισίου, καθώς και τη σύμβαση για τη Στρατηγική Μελέτη Περιβαλλοντικών Επιπτώσεων.

Σήμερα, πέντε χρόνια μετά, μάς λέτε ότι η Κυβέρνησή σας χρειάζεται πέντε ακόμα μήνες και ότι μάλιστα κάποιος άλλος φταίει γι’ αυτό, εγκαλώντας εμάς για υποκρισία. Ας κρίνουν οι πολίτες, λοιπόν, ποιες κυβερνήσεις υποκρίνονται, εδώ και δεκαπέντε χρόνια αβελτηρίας και αναποτελεσματικότητας.

Αποφύγατε, επίσης, να απαντήσετε και σε σχέση με την απορροφητικότητα και τα κονδύλια του Ταμείου Ανάκαμψης και Ανθεκτικότητας, τα οποία επικαλείστε σε κάθε σας τοποθέτηση. Ωστόσο, από δικές σας δηλώσεις προκύπτει, ότι ούτε τα έργα υποδομών, ούτε τα προγράμματα κατάρτισης, έχουν ξεκινήσει ακόμα, ενώ είναι ενταγμένα, ήδη, από το 2021 και το 2022. Για ποιον σχεδιασμό μιλάμε, λοιπόν; Θα αναμένουμε και σήμερα τις απαντήσεις και τις εξηγήσεις σας για τις καθυστερήσεις, καθώς και αν προτίθεστε να ανακατευθύνετε κάποιους από τους πόρους αυτούς για τη στήριξη και την ενίσχυση υποδομών των τουριστικών και συναφών επιχειρήσεων που έχουν πληγεί σε Θεσσαλία, Έβρο, Ρόδο και αλλού από τις πρόσφατες καταστροφές, αντί να διαθέτετε πάνω από 3 εκ. ευρώ για συμβουλευτικές υπηρεσίες. Υπάρχει αυτό μέσα στο πρόγραμμα.

Για το Περιφερειακό Συμβούλιο τοποθετηθήκαμε και αναμένουμε την απάντησή σας, γιατί δεν προκρίθηκε η αναμόρφωση και αναδιοργάνωση της λειτουργίας του υφισταμένου οργάνου εθνικής εμβέλειας, το οποίο καταργείτε, ενώ θα μπορούσε να τροποποιηθεί, αναπτύσσοντας, παράλληλα, και περιφερειακή διάσταση, με τη συμμετοχή της Τοπικής Αυτοδιοίκησης και τοπικών φορέων, κατά περίπτωση. Επιλέγετε, κατά τη γνώμη μας, έναν συγκεντρωτικό μηχανισμό ελέγχου και επιβολής των κυβερνητικών επιδιώξεων, παρά ένα αποκεντρωμένο και συμμετοχικό μηχανισμό χάραξης πολιτικής και αυτό, ειλικρινά, μας προβληματίζει.

Ως προς το Παρατηρητήριο για τη Μεσόγειο δεν έχετε απαντήσει πώς και με ποιον τρόπο, με ποιο προσωπικό, κ.λπ., θα λειτουργήσει, τη στιγμή που ακόμη δεν έχει καταφέρει να λειτουργήσει ως δομή του Υπουργείου Τουρισμού, ούτε το Εθνικό Παρατηρητήριο. Θα θέλαμε και εδώ μια δική σας τοποθέτηση και απάντηση.

Επίσης, ως προς το Πρόγραμμα «Τουρισμός για Όλους», περιμένουμε, τουλάχιστον, σήμερα να μάς ενημερώσετε με κάποια απολογητικά στοιχεία. Γιατί απέτυχε ο σχεδιασμός του Υπουργείου και σε αυτόν τον τομέα;

Πάμε τώρα στην κατάργηση της Επιτροπής Πρότυπης Τουριστικής Αξιοποίησης και Προστασίας του Ναυαγίου της Ζακύνθου που καλώς την καταργείτε. Είπατε ότι αποδέχεστε, αρχικά, την πολιτική κατεύθυνση, την επιλογή, δηλαδή, γι’ αυτή την Επιτροπή, κυρία Υπουργέ, αλλά καταργείτε τελικά, λέτε, την Επιτροπή, γιατί, απλώς, δεν συνεδρίαζε, γιατί τα μέλη παραιτούνταν. Αλήθεια, την πρόθεση της προηγούμενης ηγεσίας του Υπουργείου σας, το 2021, να ιδρύσει ανώνυμη εταιρεία, αντί για την επιτροπή που τελικά ίδρυσε για την τουριστική αξιοποίηση του ναυαγίου, πώς την κρίνετε; Θετική και αυτή; Ήταν θετικό, δηλαδή, που η Κυβέρνησή σας λειτουργούσε αυθαίρετα και ερήμην των πολιτών και των τοπικών κοινωνιών, για να εξυπηρετήσει αλλότρια συμφέροντα; Θα θέλαμε την άποψή σας.

Επίσης, την ίδια περίοδο, ίδρυσε ανώνυμη εταιρεία για να «υφαρπάξει» τις ιαματικές πηγές της χώρας την οποία, βέβαια, καλώς και αυτή την καταργείτε, όπως έχουμε, ήδη, πει. Άλλωστε, η ίδια την περιγράψατε ως «δημοσιονομική αιμορραγία». Οφείλετε, όμως, κυρία Υπουργέ, να μας ενημερώσετε υπεύθυνα για το πόσο κόστισε τελικά, μέχρι σήμερα, η αχρείαστη αυτή εταιρεία και πόση ήταν αυτή τελικά η δημοσιονομική «αιμορραγία» που η δική σας Κυβέρνηση προκάλεσε.

Τέλος, αναφέρατε στις προηγούμενες συνεδριάσεις, ότι με την παρ.3, του άρθρου 13, κρίνεται σκόπιμη η κατάργηση της δυνατότητας απονομής του τίτλου του πρεσβευτή του ελληνικού τουρισμού, καθώς η λειτουργία του θεσμού αυτού δεν εισφέρει στον επιχειρούμενο σχεδιασμό της πολιτικής προώθησης της τουριστικής προβολής της χώρας. Θα θέλαμε να μας εξηγήσετε που οφείλεται αυτή η σπουδή εκ μέρους σας και να μας δώσετε περισσότερα στοιχεία επ’ αυτού. Σας ρώτησα και χθες και δεν απαντήσατε. Τι ήταν αυτό, δηλαδή, που δεν πήγε καλά, ενώ όλοι οι Υπουργοί σας, ακόμη και εσείς, πρόσφατα μόλις τον Σεπτέμβρη, απονείματε σχετικούς τίτλους;

Ελπίζω, κύριε Πρόεδρε, να πάρουμε, έστω και σήμερα, κάποιες απαντήσεις από την πολιτική ηγεσία του Υπουργείου στα ζητήματα που θέσαμε. Ευχαριστώ πολύ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Τον λόγο έχει η Ειδική Αγορήτρια της Κ.Ο. του ΠΑΣΟΚ - ΚΙΝ.ΑΛ., η κυρία Σπυριδάκη.

**ΑΙΚΑΤΕΡΙΝΗ (ΚΑΤΕΡΙΝΑ) ΣΠΥΡΙΔΑΚΗ (Ειδική Αγορήτρια της Κ.Ο. «ΠΑΣΟΚ - ΚΙΝΗΜΑ ΑΛΛΑΓΗΣ»):** Ευχαριστώ, κύριε Πρόεδρε.

Κυρία Υπουργέ, κυρίες και κύριοι συνάδελφοι, με τη σημερινή συνεδρίαση της Επιτροπής μας ολοκληρώνεται η επεξεργασία του νομοσχεδίου του Υπουργείου Τουρισμού, με τίτλο «Διατάξεις για την ενίσχυση της βιώσιμης τουριστικής ανάπτυξης». Ένας τίτλος πολλά υποσχόμενος, αλλά με περιεχόμενο ελλιπές που ελάχιστα συνεισφέρει στον στόχο για την επίτευξη ενός βιώσιμου αειφόρου τουρισμού με προσαρμοστικότητα σε τυχόν αλλαγές και ανθεκτικότητα στις κρίσεις.

Από την πρώτη συνεδρίαση εκφράσαμε τη θέση μας, ασκήσαμε υπεύθυνη και εποικοδομητική κριτική, θέσαμε ερωτήματα και διατυπώσαμε συγκεκριμένες προτάσεις. Κινηθήκαμε, όπως πάντα, ως υπεύθυνη και αξιόπιστη αντιπολίτευση. Δυστυχώς, δεν πήραμε πλήρεις απαντήσεις, ενώ για πολλά ερωτήματά μας δεν μπήκε καν στο κόπο η ηγεσία του Υπουργείου να ασχοληθεί και φυσικά, δεν φάνηκε η διάθεση να αποδεχτεί, έστω και μέρος των προτάσεών μας.

Η ειλικρινής και γενναία ομολογία της Υφυπουργού, ότι το νομοσχέδιο δεν αποτυπώνει την συνολική στρατηγική του Υπουργείου στον χώρο του τουρισμού δεν αποτελεί άλλοθι για την Κυβέρνηση, γιατί, δυστυχώς, το ίδιο συμβαίνει συνήθως σε πολλούς τομείς της κυβερνητικής δράσης. Επείγουσες ρυθμίσεις αναγκών, fast truck διαδικασίες νομοθέτησης και τροποποιήσεις άρθρων και διατάξεων που η Κυβέρνηση νομοθέτησε στο πρόσφατο παρελθόν, είναι το μοντέλο νομοθέτησης της Κυβέρνησης και κατ’ εμάς είναι λάθος.

Συνοψίζοντας την κριτική και τις προτάσεις μας, όσο γίνεται πιο περιληπτικά, θα έλεγα ότι είναι τέσσερις οι βασικές ενστάσεις μας. Διαφωνούμε με την κατάργηση του Εθνικού συμβουλίου Τουρισμού. Πρότασή μας η στήριξή του και η ενίσχυση του ρόλου του. Το πρόβλημα δεν σχετίζεται με τον αριθμό των συμμετεχόντων, όπως είπε η κυρία Υπουργός χθες, αλλά με την έλλειψη πολιτικής βούλησης να λειτουργήσει.

Δεύτερον, διαφωνούμε με το Περιφερειακό Συμβούλιο Τουρισμού, διότι η υπόθεση του τουρισμού δεν αφορά μόνο τους Περιφερειάρχες, αφορά και πολλούς άλλους. Ο τουρισμός συνδέεται με πολλές εκφάνσεις της οικονομικής δραστηριότητας και συνεπώς, είναι πολυμορφικός και πολυπρισματικός. Δεν γίνεται η συμμετοχή φορέων τουρισμού, εργαζομένων και παραγωγικών φορέων να μείνει στη διακριτική ευχέρεια του Υπουργού. Πρότασή μας η σύσταση και συγκρότηση δεκατριών Περιφερειακών Συμβουλίων Τουρισμού, ένα σε κάθε Περιφέρεια, με τη συμμετοχή των Οργανισμών Τοπικής Αυτοδιοίκησης Α΄ και Β΄ βαθμού, των επαγγελματικών φορέων, των συλλόγων εργαζομένων και γενικότερα των συλλογικοτήτων κάθε τόπου προορισμού.

Τρίτον, διαφωνούμε με τον μέχρι τώρα τρόπο αντιμετώπισης του σοβαρού ζητήματος, τόσο των ιαματικών πηγών, όσο και του θέματος που άπτεται στην προστασία και τη διαχείριση του Ναυαγίου της Ζακύνθου. Για τις ιαματικές πηγές η πρότασή μας συνδέεται με την ύπαρξη ενός ολοκληρωμένου σχεδίου αξιοποίησής τους, που θα ανταποκρίνεται στα ισχύοντα ευρωπαϊκά πρότυπα και με κυρίαρχο τον ρόλο των τοπικών κοινωνιών. Για το Ναυάγιο της Ζακύνθου η Κυβέρνηση επιλέγει ένα «ερμαφρόδιτο» σχήμα. Η φύλαξη στην Περιφέρεια, αλλά, ουσιαστικά, η διαχείριση μεταβιβάζεται στα χέρια της κεντρικής εξουσίας.

Τέταρτον, διαφωνούμε με την έως τώρα αντιμετώπιση της τουριστικής εκπαίδευσης από την Κυβέρνηση. Πρότασή μας ένας νέος συνολικός σχεδιασμός και η εκ βάθρων αναμόρφωση όλης της τουριστικής εκπαίδευσης, ιδιαίτερα σήμερα σε μία εποχή διεθνών εξελίξεων και προκλήσεων. Δεν είμαστε αρνητικοί στα εξαγγελθέντα από την Κυβέρνηση και την ηγεσία του Υπουργείου, αλλά αυτές είναι λύσεις αντιμετώπισης μόνο άμεσων προβλημάτων. Τονίζουμε, όμως, ότι δεν αρκούν, δεν λύνουν καθημερινά προβλήματα της τουριστικής εκπαίδευσης, δεν λύνουν καθημερινά προβλήματα των σχολών και των σπουδαστών μας. Τονίζουμε ότι δεν υπάρχει περιθώριο άλλης καθυστέρησης.

Κυρίες και κύριοι συνάδελφοι, εκτός των παραπάνω διαφοροποιούμαστε από την Κυβέρνηση και ως προς τη συνολική προσέγγιση του τουρισμού, βάσει όσων, μέχρι στιγμής, αυτή έχει υποδείξει στην πολιτική της τα τελευταία πέντε χρόνια διακυβέρνησης. Εμείς αντιμετωπίζουμε τα θέματα του τουρισμού με άλλη φιλοσοφία από αυτή της Κυβέρνησης. Οι διαφορές μας εντοπίζονται σε δύο σημεία. Οι όποιες πολιτικές σας στον τομέα του τουρισμού, για να είναι αποτελεσματικές, θα πρέπει να ξεκινούν από κάτω προς τα πάνω, με θεσμούς που θα διασφαλίζουν τη συντονισμένη συνεργασία όλων των εμπλεκόμενων φορέων και θα προωθούν τον διάλογο και τις συμμετοχικές διαδικασίες. Αντίθετα, η Κυβέρνηση και στον τουρισμό φαίνεται να παραμένει πιστή στη λογική του Επιτελικού Κράτους, της συγκέντρωσης αρμοδιοτήτων και του κεντρικού ελέγχου των αποφάσεων.

Δεύτερον, εμείς οραματιζόμαστε ένα βιώσιμο και αειφόρο τουρισμό, στο πλαίσιο ενός μοντέλου βιώσιμης και δίκαιης ανάπτυξης, με σεβασμό στο περιβάλλον και στις ανάγκες του ανθρώπου. Για τον τομέα του τουρισμού, αυτό συνεπάγεται ότι θα πρέπει να αντιμετωπιστούν με ολιστικό τρόπο όλα τα θέματα και τα προβλήματα ουσίας, όπως ο υπερτουρισμός, ο σεβασμός στην κοινωνική και πολιτιστική αυθεντικότητα των τοπικών κοινοτήτων, η διασφάλιση της οικονομικής δραστηριότητας των επιχειρήσεων, με σταθερή απασχόληση και ανθρώπινες συνθήκες εργασίας, αλλά και πολλά άλλα.

Η Νέα Δημοκρατία μιλάει μεν για βιώσιμη ανάπτυξη στον τουρισμό, αλλά δεν αγγίζει τα «φλέγοντα» και σύγχρονα προβλήματά του, διότι η φιλοσοφική και ιδεολογική ταυτότητα της Κυβέρνησης θέτει στον πυρήνα μόνο νούμερα, μόνο δείκτες, άνευ προϋποθέσεων, ενίοτε βραχυπρόθεσμα και χωρίς προοπτική και αναπτυξιακό βάθος. Έχουμε, λοιπόν, διαφορές πολιτικών και φιλοσοφίας στον τουρισμό.

Παρ’ όλα αυτά, ολοκληρώνοντας την τοποθέτησή μου, θέλω να ζητήσω από την ηγεσία του Υπουργείου να επανεξετάσει, έστω και την ύστατη στιγμή, τις προτάσεις και τις παρατηρήσεις, οι οποίες διατυπώθηκαν χθες στην κατ’ άρθρον συζήτηση. Αυτό το ζητάμε με αίσθημα ευθύνης, διότι ο τουρισμός αποτελεί μία εθνική υπόθεση και μάλιστα σοβαρή εθνική

εθνική υπόθεση και είναι καλό να ξεκινήσει επιτέλους ένας διάλογος για μία εθνική στρατηγική στον χώρο του τουρισμού και μία ελάχιστη πολιτική συμφωνίας στην εκπόνηση ενός αναπτυξιακού σχεδίου για τον ελληνικό τουρισμό σε βάθος χρόνου.

Εμείς ως υπεύθυνη πολιτική δύναμη έχουμε την πολιτική βούληση, παρά τις διαφωνίες μας, να συμβάλουμε σε μία τέτοια προοπτική με σοβαρές θέσεις, αξιόπιστες προτάσεις, ολοκληρωμένο και αποτελεσματικό σχέδιο. Σας ευχαριστώ, κύριε Πρόεδρε.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Θα δώσουμε τον λόγο τώρα στον Ειδικό Αγορητή του Κομμουνιστικού Κόμματος, στον κ. Συντυχάκη, ο οποίος είναι μαζί μας, μέσω της υπηρεσίας WEBEX.

**ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»):** Κύριε Πρόεδρε, ευχαριστώ. Θα τοποθετηθούμε αύριο στην Ολομέλεια.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Ευχαριστώ πάρα πολύ, κύριε Συντυχάκη. Το Κ.Κ.Ε. θα τοποθετηθεί στην Ολομέλεια, οπότε περνάμε στον Ειδικό Αγορητή της Ελληνικής Λύσης, στον κ. Μπούμπα.

**ΚΩΝΣΤΑΝΤΙΝΟΣ ΜΠΟΥΜΠΑΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ - ΚΥΡΙΑΚΟΣ ΒΕΛΟΠΟΥΛΟΣ»):** Σας ευχαριστώ θερμά, κύριε Πρόεδρε.

Κυρίες και κύριοι, εμείς στην Ελληνική Λύση έχουμε εμπεριστατωμένες προτάσεις, σταχυολογούμε τα ζητήματα και ζητούμε πιο βαθιές και εξειδικευμένες τομές για να «αποδώσουν καρπούς». Οι επιφυλάξεις μας έγκεινται στο ότι αυτό το σχήμα που μας παρουσιάζετε για τον τουρισμό είναι δαιδαλώδες, διότι το να καταργήσουμε κάποιους θεσμούς, κάποια θεσμικά όργανα και εκ νέου να συστήσουμε άλλα, αντιλαμβάνεστε ότι έτσι δεν επέρχονται λύσεις. Δηλαδή, καταργείται το Εθνικό Συμβούλιο Τουρισμού και στη θέση του έχουμε Περιφερειακό Συμβούλιο Τουρισμού, Συμβούλιο Οινοτουρισμού, Παρατηρητήριο για τον Παράκτιο και Θαλάσσιο Τουρισμό, Εθνικό Παρατηρητήριο για τη Βιώσιμη Τουριστική Ανάπτυξη. Φοβόμαστε, λοιπόν, ότι θα υπάρχει έλλειψη συντονισμού.

Θα πρέπει να εναρμονιστούμε στις νέες συνθήκες, σε ότι αφορά στο τουριστικό προϊόν, αν θέλουμε έναν βιώσιμο τουρισμό. Αν θέλουμε, δηλαδή, να υπάρχει μία ανάπτυξη με θετικό πρόσημο στον τουρισμό, χρειάζεται σίγουρα ένα ολοκληρωμένο πακέτο εξειδίκευσης, ανάλογα με το τι ζητάει σήμερα ο επισκέπτης στον ελλαδικό χώρο.

Η βαρύτητα που πρέπει να ρίξουμε πιστεύουμε εμείς στην Ελληνική Λύση πρέπει να είναι στον ποιοτικό τουρισμό, όχι στον τουρισμό μαζικής προσέλευσης, διότι τα νούμερα, τουλάχιστον, κατά τα προηγούμενα χρόνια, δεν ήταν και τα απαιτούμενα, για να συνεισφέρουν σε αυτό που λέμε ΑΕΠ της χώρας, σε αυτό που λέμε εμπορικό ισοζύγιο. Και τι θέλουμε να πούμε.

Οι μέντορες, οι συμβουλάτορες απέναντι στο Υπουργείο Τουρισμού χρειάζονται, αλλά εδώ πρέπει να το εξειδικεύσουμε. Δηλαδή, εμείς θα περιμέναμε να υπάρχει η Επιτροπή για την ανάδειξη καθαρά αρχαιοελληνικών μνημείων, η Επιτροπή για την ανάδειξη του Θρησκευτικού Τουρισμού, να προβλέπεται χαρτογράφηση που πρέπει να γίνει και στον ορεινό όγκο της Ελλάδας που δεν έχει γίνει και χωλαίνει και δεν είναι μόνο τα νησιά μας. Περιμέναμε εξειδίκευση για τις ιαματικές πηγές και τον Ιαματικό Τουρισμό, που έχει έναν πολύ μεγάλο κύκλο εργασιών, βλέπε Αυστρία, βλέπε Ιταλία και ούτω καθεξής και εμείς τα έχουμε αφήσει και τελματώνουν. Επίσης, περιμέναμε εξειδίκευση απέναντι στον Αγροτουρισμό, ο οποίος λείπει από αυτό το πρότζεκτ, λείπει από το σχέδιο της Κυβέρνησης.

Οπότε όλα αυτά με την εξειδίκευση μπορούν να αποκτήσουν άλλο νόημα. Δεν είναι μόνο το Παρατηρητήριο για τον Θαλάσσιο και Παράκτιο Τουρισμό στη Μεσόγειο, ενδεχομένως να είναι και αυτό, αλλά ξεκινάμε λίγο λάθος. Αυτό πιστεύουμε εμείς. Πρέπει να πάμε σε βασικές αρχές ανάπτυξης του τουρισμού, να δώσουμε μία βαρύτητα, για να έχουμε ένα ολοκληρωμένο πακέτο. Το να καταργούμε το Εθνικό Συμβούλιο Τουρισμού και να δημιουργούμε άλλους θεσμούς, που μπορεί να έχουν και ένα κόστος για τη λειτουργία τους, εμείς δεν το επικροτούμε αυτό.

Εμείς θα περιμέναμε σήμερα από την Κυβέρνηση να δει ρεαλιστικά τον τουρισμό και τι συμβαίνει σήμερα. Τα μεγάλα πεντάστερα ξενοδοχεία λυμαίνονται τον χώρο με το all inclusive, πεινάει η τοπική αγορά στις τοπικές κοινωνίες και είναι μία μεγάλη αλυσίδα τουριστικού ενδιαφέροντος και θα περιμέναμε εκεί να ληφθούν κάποια μέτρα.

Ως Ελληνική Λύση, προτείνουμε την εντοπιότητα, ανάλογα με τα ιδιαίτερα χαρακτηριστικά της κάθε γεωγραφικής περιοχής. Δεν μπορεί, δηλαδή, στα ξενοδοχεία να μην έχουμε ντόπια προϊόντα. Για παράδειγμα, στη Χαλκιδική να έχουμε μέλι από την Τουρκία και να μην έχουμε μέλι Χαλκιδικής. Θα μπορούσαμε να το δούμε πιο εξειδικευμένα το ζήτημα αυτό, για να φέρουμε, επί της ουσίας, κάποια πράγματα στον τουρισμό που θα ικανοποιούν τις τοπικές κοινωνίες.

Δεν μπορούμε σήμερα να έχουμε αρχαιοελληνικά μνημεία, όπως και στον δικό μου Νομό, βλέπε τον Λέοντα της Αμφίπολης, πέρα από τον Τύμβο Καστά, να ρημάζουν, όπως και οι μακεδονικοί τάφοι. Κάτι πρέπει να γίνει γι’ αυτό το θέμα με μία εξειδικευμένη επιτροπή για την ανάδειξη των αρχαιολογικών μνημείων.

Στην Ελληνική Λύση το λέμε, εδώ και χρόνια, ότι σήμερα αυτά τα αρχαιοελληνικά μνημεία πρέπει να έχουν κύρος, αίγλη, πρέπει να οργανωθούν σωστά, αλλά να υπάρχει ενημέρωση του επισκέπτη σε κάθε μνημείο. Σήμερα, ο Θρησκευτικός Τουρισμός, όπως, για παράδειγμα, η Παλαιοχριστιανική Αμφίπολη, δεν έχει αναπτυχθεί. Τέτοιες τομές πρέπει να γίνουν, αν θέλουμε να μιλάμε για ένα ολοκληρωμένο πακέτο τουριστικής προσέλευσης. Καλή η θάλασσά μας, καλές οι παραλίες, αλλά να έχουμε τουρισμό για πέντε ή έξι ή επτά φημισμένα νησιά, αλλά να παραμελούμε μικρότερα νησιά, δυσπρόσιτες περιοχές, παραμεθόριες περιοχές και στη χερσαία Ελλάδα, αντιλαμβάνεστε ότι αυτό δεν φέρνει ένα ολοκληρωμένο πακέτο, γιατί θα «τελματώσουμε». Πάντα κοιτάμε μόνο τον πυρήνα, δηλαδή, κάποιες φημισμένες περιοχές επισκεψιμότητας και προσέλευσης και αφήνουμε τους δορυφόρους. Νομοτελειακά, ο τουρισμός δεν μπορεί να δουλέψει έτσι.

Τώρα, καταργείτε τις επιτροπές, όπου εμείς έχουμε επιφυλάξεις, γιατί δόθηκαν αρκετά χρήματα και δεν ξέρουμε τι θα γίνει πάνω σε αυτό, όπως η Επιτροπή Πρότυπης Τουριστικής Αξιοποίησης για το Ναυάγιο της Ζακύνθου. Φοβάμαι ότι η προσπάθεια θα είναι σισύφειος. Βλέπουμε ότι υπάρχει η υπ’ αριθ. 6621/22 πρόσκληση της Επιτροπής για υποβολή προσφορών για την απευθείας ανάθεση παροχής νομικών συμβούλων, ύψους 12.400 ευρώ σε συγκεκριμένο δικηγόρο. Υπάρχει η απόφαση-πρόσκληση 4615/22 για την ανάθεση υπηρεσιών τεχνικών μελετών για τον χερσαίο χώρο άνωθεν του Ναυαγίου, ύψους 71.600 ευρώ. Υπάρχει άλλη απόφαση-πρόσκληση για σύμβαση φύλαξης της περιοχής, ύψους 109.120 ευρώ και άλλη απόφαση-πρόσκληση για τη φύλαξη της περιοχής Πλατώματες, άνωθεν του Ναυαγίου, ύψους 37.200 ευρώ. Άρα, λοιπόν, τα λεφτά είναι πολλά. Πού δόθηκαν, σε ποιους δόθηκαν, πού θα αποδοθούν ευθύνες και πώς θα γίνει ο έλεγχος; Εναπόκειται στον Υπουργό να πάει σε έναν λογιστικό έλεγχο. Όμως, δεν μπορεί να το κρίνει αυτό μόνο ο Υπουργός. Πρέπει να υπάρχει μία επιτροπή αρμόδιων, οικονομολόγων, ορκωτών, για να γίνει ένας ουσιαστικός έλεγχος.

Αν πάμε τώρα στις «Ιαματικές Πηγές Ελλάδας», σε αυτή την Ανώνυμη Εταιρεία, που συστάθηκε και λειτουργούσε, κατά τους κανόνες ιδιωτικής οικονομίας, σύμφωνα με τις επικρατούσες συνθήκες και η οποία ρυθμιζόταν από τον ν.3429, περί δημοσίων επιχειρήσεων, θα δούμε ότι είναι ένα άλλο νομοθέτημα της Κυβέρνησής σας με νόμο του 2021. Όμως, δύο έτη μετά την ψήφισή του, εισάγουν ένα νέο άρθρο που προβλέπει τη λύση και την εκκαθάριση της ανώνυμης εταιρείας. Αυτή η εταιρεία γιατί δεν απέδωσε; Εκτός των οικονομικών δεδομένων και του ελέγχου που θα προκύψει από ορκωτούς λογιστές, πρέπει να απαντηθεί επισήμως από την Κυβέρνηση για ποιον λόγο συστάθηκε, εν τέλει, αυτή η εταιρεία, ποια η δράση της στα δύο έτη λειτουργίας και από πού βρέθηκαν οι πόροι για το μετοχικό της κεφάλαιο, από το οποίο, μάλιστα, δεν θα αναζητηθούν τα ποσά που δεν κατεβλήθησαν. Και εδώ είναι ένα ζητούμενο. Για ποιον λόγο γίνεται αυτό; Αν είχατε μετοχές στην εταιρεία, δε θα θέλατε να ξέρετε πώς έχει γίνει η διαχείριση που φαίνεται ότι δεν ήταν χρηστή; Θέλουμε κάποια διαφάνεια επί του ζητήματος.

Σε σχέση με το θέμα της Θεσσαλίας, το κάνατε αποδεκτό το αίτημα και μπράβο σας, κύριε Πρόεδρε, καθώς ήρθαν και μίλησαν άνθρωποι που σχετίζονται με το τουριστικό προϊόν στον Νομό Μαγνησίας, αλλά αφορά και τον Νομό Καρδίτσας και τον Νομό Τρικάλων και τον Νομό Λάρισας. Το θέμα είναι ότι τα μικρά ενοικιαζόμενα δωμάτια τα έχουμε «ρημάξει» το τελευταίο χρονικό διάστημα. Τα υποχρεώνουμε με πάρα πολλές επιβαρύνσεις, για να είναι εγγεγραμμένα στο μητρώο. Καλό φαντάζει αυτό, δεν είπαμε ότι είναι λάθος. Θα πρέπει, όμως, να υπάρχει μία διαφάνεια, για να ξέρουμε τι γίνεται με τα ενοικιαζόμενα. Οι φόροι, όμως, που πληρώνουν τα τελευταία χρόνια και τα γραφειοκρατικά εμπόδια που βάζουμε σε κάποιους ανθρώπους που επενδύουν με δύο-τρία δωμάτια για τα προς το ζην, αποδεικνύει ότι τους έχουμε ταλαιπωρήσει πάρα πολύ. Σε αντίθεση, βέβαια, με πολυεθνικά τουριστικά συγκροτήματα, τα οποία δημιουργούν έναν συγκεντρωτισμό στον τουρισμό και αυτό πρέπει να μας ανησυχεί πρωτίστως.

Άρα, λοιπόν, εμείς θέλουμε έναν τουρισμό για όλους, γιατί και το μαζικό πρόγραμμα «Τουρισμός για όλους» δεν απέδωσε τα αναμενόμενα. Πάλι υπάρχει μία οικονομική δυσπραγία, με βάση τα στατιστικά που τα παραθέσαμε κι εχθές ως Ελληνική Λύση, όπου ένας στους δύο Έλληνες δεν μπορεί να πάει διακοπές, ενώ και όποιος πάει, πηγαίνει με χίλια μύρια προβλήματα. Μιλάμε για τον μέσο Έλληνα οικογενειάρχη πολίτη αυτού του τόπου.

Εμείς βλέπουμε μία επιδερμική τακτική, σε ότι αφορά στον τουρισμό. Ζητάμε με τον πρωτογενή τομέα να είναι συνδεδεμένος ο τουρισμός, βλέπε τον Αγροτουρισμό με συγκεκριμένες καλλιέργειες, όπου μπορούν να αποτελέσουν και πόλο έλξης ενδιαφέροντος, εάν δημιουργηθούν και ανάλογες αγροκτηνοτροφικές σχολές που μπορούν να προσελκύσουν επισκέπτες, γιατί και αυτό είναι ένα είδος τουρισμού. Ο τουρισμός μπορεί να ανοίξει η «βεντάλια» του σε πάρα πολλά ζητήματα. Εμείς, λοιπόν, θέλουμε και μέσα από τον αγροτικό πρωτογενή τομέα να έχουμε επισκεψιμότητα στον τουρισμό, γιατί μπορούμε να το κάνουμε.

Θέλω να αναφέρω ένα παράδειγμα. Εάν καλλιεργήσουμε ένα είδος λουλουδιού, με τις εδαφολογικές συνθήκες της Ελλάδος, είτε το λουλούδι του Δαρβίνου, είτε αρώνια, είτε κράνα, είτε οτιδήποτε άλλο, μπορούμε να προσελκύσουμε ανθρώπους, οι οποίοι θα επισκεφθούν πρότυπα αγροκτήματα και σχολές κτηνοτροφίας. Αυτά θα μου πείτε, βέβαια, ότι είναι το επόμενο βήμα.

Εμείς δεν έχουμε αντίρρηση με τις προθέσεις, οι προθέσεις μπορεί να είναι καλές για

ένα καλό τουριστικό πακέτο. Επί της ουσίας, όμως, βλέπουμε, ότι δεν θα έχει απτά αποτελέσματα επισκεψιμότητας, υπό την έννοια, ότι έχουμε μία ανοργανωσιά στον τουρισμό και υπάρχει ένας συγκεντρωτισμός -επαναλαμβάνω- σε πέντε, έξι περιοχές της Ελλάδας που είναι φημισμένες, με μεγάλο κύκλο εργασιών, ενώ οι δορυφόροι του τουρισμού, δηλαδή, τα μικρά νησιά και οι άγονες περιοχές της Ελλάδας, φυτοζωούν πραγματικά.

Η τελευταία πρόταση που κάνουμε στην Υπουργό, είναι να κάνετε, κυρία Υπουργέ, μία πρόταση στη Δημόσια Τηλεόραση να δημιουργηθούν σποτ, τα οποία να προβληθούν δωρεάν και τα οποία θα διαφημίζουν τις τουριστικές επιχειρήσεις της Θεσσαλίας που επλήγησαν από τη θεομηνία, ώστε να βοηθήσουμε αυτούς τους ανθρώπους να υπάρχει η ανάλογη επισκεψιμότητα τις επόμενες εβδομάδες και κατά τις διακοπές των Χριστουγέννων, για να μπορούν να ορθοποδήσουν οικονομικά.

Για τα υπόλοιπα θα αναφερθούμε στην Ολομέλεια. Σας ευχαριστώ πολύ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής)**: Τον λόγο έχει ο Ειδικός Αγορητής από τους «ΣΠΑΡΤΙΑΤΕΣ», ο κ. Δημητροκάλλης.

**ΙΩΑΝΝΗΣ ΔΗΜΗΤΡΟΚΑΛΛΗΣ (Ειδικός Αγορητής της Κ.Ο. «ΣΠΑΡΤΙΑΤΕΣ»)**: Ευχαριστώ, κύριε Πρόεδρε.

Κυρία Υπουργέ, κυρίες και κύριοι συνάδελφοι, τα είπαμε, ούτως ή άλλως, και τις προηγούμενες ημέρες και όλοι οι συνάδελφοι εδώ νομίζω ότι θέλουμε να σας βοηθήσουμε, ώστε να υπάρχει ένας στρατηγικός σχεδιασμός για τον τουρισμό που είναι ο ουσιαστικός χρηματοδότης της χώρας μας. Δυστυχώς, είναι ο μοναδικός χρηματοδότης.

Το νομοσχέδιο αυτό παρουσιάζεται από την Κυβέρνηση ως «Ευαγγέλιο» για τη βιώσιμη ανάπτυξη του τουρισμού στη χώρα. Διαβάζοντας, όμως, το περιεχόμενό του, βρίσκουμε άρθρα που αναιρούν νομοθετικές ενέργειες της ίδιας της Κυβέρνησης της προηγούμενης θητείας της. Καταργείτε την Επιτροπή Πρότυπης Τουριστικής Αξιοποίησης και Προστασίας του Ναυαγίου της Ζακύνθου. Ποιος το δημιούργησε το 2021; Η Νέα Δημοκρατία. Εκκαθαρίζετε την Ανώνυμη Εταιρεία Ιαματικών Λουτρών Ελλάδος. Ποιος τη δημιούργησε το 2021; Η Νέα Δημοκρατία. Μάλιστα, η δημιουργία της Ανώνυμης Εταιρείας τότε είχε δημιουργήσει μεγάλο αναβρασμό στους δήμους και στις κοινότητες με μαζική απαίτηση των δημοτικών συμβούλων για άμεση απόσυρση των επίμαχων άρθρων ενός νομοσχεδίου που δεν είχε έρθει καν στη διαβούλευση. Για να καταλάβουμε, δηλαδή, η μεταρρυθμιστική πολιτική της Κυβέρνησης είναι να καταργεί ενέργειες και νομοθετήματα της ή μήπως θεωρείται αναπτυξιακή πολιτική να δημιουργούμε συμβούλια για κάθε υποκλάδο του τουρισμού;

Δημιουργείτε, βλέπουμε, Συμβούλιο Οινοτουρισμού. Το Υπουργείο Τουρισμού δεν είναι σε θέση να εισηγείται την προβολή του Οινοτουρισμού, καθώς και τις ενδεδειγμένες ρυθμίσεις και δράσεις, στο πλαίσιο στρατηγικής για τον Οινοτουρισμό, ενώ ανταποκρίνεται στις υπόλοιπες αρμοδιότητες που περιγράφονται;

Έχουμε ένα κακό στην Ελλάδα. Για καθετί φτιάχνουμε ένα συμβούλιο και μία ανεξάρτητη αρχή, δημιουργώντας πολύπλοκες διαδικασίες και αύξηση της γραφειοκρατίας.

Μάλιστα, βλέπουμε πώς υπάρχει και μια αντίφαση στον τρόπο που δομείτε τα όργανα για τον τουρισμό. Από τη μία, το Συμβούλιο Οινοτουρισμού θα περιλαμβάνει μέλη και από ανεξάρτητους φορείς, εκτός από στελέχη των Υπουργείων, ενώ από την άλλη το νεοσύστατο Περιφερειακό Συμβούλιο Τουρισμού θα αποτελείται από τους δεκατρείς Περιφερειάρχες της χώρας, καθώς και από υπάλληλο του Υπουργείου Τουρισμού που θα ασκεί γραμματειακά καθήκοντα, δηλαδή, χωρίς ανεξάρτητους φορείς, όταν υπάρχει, ήδη, Εθνικό Συμβούλιο Τουρισμού που αποτελείται από κρατικούς και από ανεξάρτητους φορείς, το οποίο αδικαιολόγητα έχετε παραγκωνίσει. Δηλαδή, στον Οινοτουρισμό σέβεσαι τη γνώμη των ανθρώπων του κλάδου, ενώ στο Περιφερειακό Συμβούλιο Τουρισμού σάς είναι περιττές όλες οι άλλες απόψεις, πέραν των κρατικών φορέων.

Αν θέλετε να μιλήσουμε για βιώσιμη ανάπτυξη, πρέπει να ασχοληθούμε με τις συνθήκες που επικρατούν στο REAL ESTATE, σχετικά με τις ξενοδοχειακές μονάδες και τις επενδύσεις στον κλάδο που αυτή τη στιγμή βρίσκεται σε πορεία ανάπτυξης. Θα πρέπει να αναμορφώσουμε τις πολεοδομικές διαδικασίες και να μειώσουμε τον χρόνο και το κόστος της γραφειοκρατίας που υπάρχει και που αποθαρρύνει ακόμα και τους υπομονετικούς υποψήφιους επενδυτές. Υστερούμε, ήδη, σε φορολογικά κίνητρα, σε σχέση με τις γειτονικές χώρες. Τουλάχιστον, να μπορέσουμε να επιταχύνουμε τις νομικές διαδικασίες, σε ότι αφορά στις άδειες και τα υπόλοιπα έγγραφα.

Συγκεκριμένα, ο κύριος λόγος μη υιοθέτησης περιβαλλοντικών πιστοποιητικών από τις τουριστικές επιχειρήσεις είναι το κόστος, σε συνδυασμό με την πολυπλοκότητα των γραφειοκρατικών διαδικασιών και κατά συνέπεια, διαμορφώνεται ένα μη εύφορο κλίμα, σχετικά με τη χρήση περιβαλλοντικών πιστοποιήσεων. Η βιώσιμη μελλοντική τουριστική ανάπτυξη, όμως, προϋποθέτει την αντιστροφή της παρούσας κατάστασης, εφαρμόζοντας πολιτικές που θα ενδυναμώσουν και τις μικρότερες επιχειρήσεις του τουριστικού κλάδου που αποτελούν και την αριθμητική πλειοψηφία, ώστε να υιοθετήσουν περιβαλλοντικές πιστοποιήσεις, προκειμένου να εκσυγχρονιστούν και να βελτιώσουν την ανταγωνιστικότητα του τοπικού τουριστικού προϊόντος, θέτοντας και αναγνωρίζοντας την προστασία του φυσικού περιβάλλοντος, ως τον πιο σημαντικό αναπτυξιακό πόρο.

Τέλος, θέλω να αναφερθώ, στο Πρόγραμμα «Τουρισμός για Όλους 2022-2025». Γενικά, η ιδέα να επιδοτούμε τους πολίτες για να κάνουν τουρισμό, είναι ένα κομμάτι της λαϊκίστικης πολιτικής της Κυβέρνησης, η οποία έχει λαγνεία με τα «Pass». Στο τέλος, πανηγυρίζουμε για αυξημένα έσοδα από τον τουρισμό, ενώ για ένα μέρος του, ουσιαστικά, πληρώνουμε. Όπως και να έχει, φέτος το Πρόγραμμα αυτό ήταν να ξεκινήσει νωρίτερα από κάθε άλλη φορά. Έχουμε φτάσει, όμως, στα μέσα Οκτωβρίου και δεν βλέπουμε καμία εξέλιξη, ούτε υπάρχει καμία επίσημη δήλωση ή ανακοίνωση για τυχόν εξελίξεις. Ακόμη και τώρα, κυρία Υπουργέ, θα είναι ένα σημαντικό βοήθημα, έστω και για τις διακοπές των Χριστουγέννων.

Όπως είπα και στις προηγούμενες συνεδριάσεις της Επιτροπής, βλέπουμε θετικά το σχέδιο νόμου, γιατί λύνει κάποιες παθογένειες, που η ίδια η Κυβέρνηση είχε δημιουργήσει. Τα υπόλοιπα θα τα συζητήσουμε αύριο στην Ολομέλεια. Σας ευχαριστώ πολύ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Τον λόγο έχει ο κ. Βρεττός από την Κ.Ο. «ΝΙΚΗ».

**ΝΙΚΟΛΑΟΣ ΒΡΕΤΤΟΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”»):** Σας ευχαριστώ πολύ, κύριε Πρόεδρε.

Και σε αυτή τη συνεδρίαση σήμερα, δηλαδή, τη β΄ ανάγνωση του νομοσχεδίου, δεν προέκυψε κανένα στοιχείο που θα άλλαζε την αρχική μας τοποθέτηση ως «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”». Πρόκειται για ένα αδιάφορο νομοσχέδιο, που περισσότερο έχει να τακτοποιήσει προβλήματα που η ίδια η Κυβέρνηση δημιούργησε. Επειδή άκουσα τον Εισηγητή της κυβερνητικής παράταξης να μας προτρέπει να συναινέσουμε στον σχεδιασμό μιας εθνικής πολιτικής για τον τουρισμό, θεωρώ ότι αν υπήρχε λόγος γνώσεως, φαντάζομαι

πώς αυτή την προτροπή θα την απηύθυνε προς τους Υπουργούς της ίδιας Κυβέρνησης των τελευταίων πέντε ετών.

Τελικά, δεν είναι η Αντιπολίτευση που δεν συναινεί στη συγκρότηση μιας εθνικής πολιτικής, αλλά η κάθε προσωπική διαδρομή του κάθε Υπουργού της ίδιας Κυβέρνησης. Όπως είπαμε και στις προηγούμενες συνεδριάσεις, δεν υπάρχει καλύτερο χαρακτηριστικό στοιχείο αυτής της ευκαιριακής πολιτικής χάραξης στρατηγικής πάνω στον τουρισμό, από το άρθρο 11, που πάμε να καταργήσουμε. Τι καταργεί αυτό το άρθρο; Καταργεί μία ανώνυμη εταιρεία που ήθελε να πάρει από τους Οργανισμούς Τοπικής Αυτοδιοίκησης τις ιαματικές πηγές για να τις αξιοποιήσει. Η συγκρότηση μιας Α.Ε. είναι μία συνηθισμένη πρακτική της Κυβέρνησης. Πρώτα κάνει μία Α.Ε., μετά την παραχωρεί, αν πρόκειται για λιμάνια το 67%, αν είναι για αεροδρόμια το 100%, και αυτό θεωρεί ότι είναι στρατηγική πολιτική. Δεν είναι ούτε στρατηγική πολιτική και προφανώς, δεν είναι καθόλου εθνική πολιτική.

Επομένως, φαντάζομαι, ότι, όταν ο Εισηγητής της Νέας Δημοκρατίας καλούσε όλους εμάς να συναινέσουμε στη χάραξη εθνικής στρατηγικής, σε ότι αφορά στον τουρισμό, προφανώς, θα θυμόταν και τον εαυτό του, αν ήταν στην ίδια Επιτροπή, όταν με τον ίδιο τρόπο, ή οποιοσδήποτε άλλος συνάδελφός του, παρότρυνε πάλι τα μέλη να υποστηρίξουν αυτή την πολύ ωραία στρατηγική της δημιουργίας της εταιρείας για την εκμετάλλευση του Ναυαγίου και την Α. Ε. «Ιαματικές Πηγές Ελλάδας». Τότε, προέτρεπε να τις υποστηρίξουμε. Τώρα, χαίρεται που τις διαλύουμε.

Όμως, με ποιο κόστος; Και εκεί είναι η ασέβεια της ηγεσίας του Υπουργείου. Ενώ ζητήσαμε από την πρώτη συνεδρίαση της Επιτροπής, να μας δώσει τα στοιχεία για το πόσο ακριβώς κοστίζει το κάθε «καπρίτσιο» του κάθε Υπουργού να δημιουργεί, ερήμην της Τοπικής Αυτοδιοίκησης, εταιρείες με Διοικητικά Συμβούλια, με δαπάνες, με συμβάσεις. Ποιος θα απολογηθεί γι’ αυτό; Δικά τους λεφτά είναι, των Υπουργών; Είναι λεφτά του Υπουργείου; Δεν χρειάζεται ένας σεβασμός; Δεν χρειάζεται, έστω «για τα μάτια του κόσμου», να πείτε «ορίστε, αυτά είναι τα επίσημα στοιχεία, αυτοί είναι οι ισολογισμοί, αυτές είναι οι δαπάνες;» Δηλαδή, πραγματικά, αισθάνονται τόσο σημαντικοί, για να αδιαφορούν ή επιμένουν οτιδήποτε μακριά από την Κυβέρνηση να είναι «κομματίδιο;» Είμαστε κομμάτι του ελληνικού λαού, αλλά δεν «κομματιάζουμε» τα χρήματα και τις οικονομικές δαπάνες του ελληνικού λαού.

Είναι σημαντικό, πάρα πολύ σημαντικό, να καταθέσουμε προτάσεις για τον τουρισμό, γιατί, πραγματικά, ενδιαφερόμαστε. Είπα και στην προηγούμενη συνεδρίαση, ότι υπάρχουν υπηρεσιακά στελέχη, με εξαιρετική εμπειρία, που γνωρίζουν, ανεξαρτήτως κυβερνήσεως και οποιουδήποτε «καπρίτσιου» του κάθε Υπουργού- πώς πρέπει να χαράξουν στρατηγική πολιτική, διότι αυτό είναι ταγμένοι να υπηρετούν.

Θα σταθώ, όμως, στο ποια είναι η κυβερνητική πολιτική για την ανάπτυξη του τουρισμού, όταν, ήδη, συζητάμε αυτόν το μήνα, ότι έχουμε αύξηση, κατά 88% του ενεργειακού κόστους στους λογαριασμούς ΔΕΗ. Πιστεύει κανείς ότι μπορεί να σταθεί, με αυτά τα κόστη μία μικρή μονάδα τουρισμού, είτε έχει καταλύματα, είτε σχετίζεται με τον αγροτουρισμό, είτε με τα αγροτικά προϊόντα, είτε με όλα αυτά που όλοι γνωρίζουμε; Επομένως, υπάρχουν προβλήματα που δημιουργούν σοβαρές δυσκολίες στην ανάπτυξη του τουρισμού.

Επίσης, με την ακολουθούμενη κυβερνητική πολιτική, όταν ευθέως πηγαίνουμε και στηρίζουμε εμπόλεμες καταστάσεις, τις παροτρύνουμε και τις ενθαρρύνουμε, αυτό είναι κάτι

κάτι που θα βοηθήσει τον τουρισμό; Δηλαδή, η εμπλοκή και η ενθάρρυνση σε περαιτέρω στρατιωτικές επιχειρήσεις, κοντά στη Μεσόγειο, είναι κάτι που θα αναπτύξει τον τουρισμό; Ή είναι κάτι που τα «απόνερα» του θα έρθουν να δημιουργήσουν μεγαλύτερα προβλήματα; Προφανώς, η άρση αδικιών ή οι επιθέσεις που γίνονται σε μία χώρα πρέπει να απαντώνται, αλλά μέχρι ενός σημείου. Όχι μέχρι ενός σημείου να υποστηρίζονται τα δίκαια αιτήματα και μετά να παίρνουμε θέση «βασιλικότερη του βασιλέως», θέσεις που, πιθανόν, δημιουργούν προβλήματα στην ευρύτερη περιοχή και θα τις βρούμε μετά και ως «απόνερα» σε μια οικονομία δοκιμαζόμενη.

Επομένως, η εθνική στρατηγική πολιτική για τον τουρισμό δεν έχει να εισφέρει ευχολόγια ή οποιεσδήποτε απόψεις και θέσεις θεωρητικές. Υπάρχει συγκεκριμένο πεδίο. Πρέπει να ενισχυθεί, όσο γίνεται η τοπική τουριστική πολιτική, σε συνδυασμό με την αγροτική, με τη νησιωτική και με την ακτοπλοϊκή πολιτική, γιατί όλα αυτά είναι προνόμια για τη χώρα μας, αλλά με έναν τρόπο ουσιαστικό, χωρίς φανφάρες και δημοσιοποιήσεις και κυρίως, με έναν σεβασμό προς τους βουλευτές του Ελληνικού Κοινοβουλίου που ζητάνε στοιχεία και θα έπρεπε να τους παρέχονται, γιατί αυτό είναι κεκτημένο της Δημοκρατίας.

Για όλους αυτούς τους λόγους, επειδή δεν πιστεύουμε ότι είναι ουσιαστικό αυτό το νομοσχέδιο, καθώς δεν θα εισφέρει τίποτα παραπάνω, τίποτα περισσότερο, αλλά, απλώς, έρχεται κάθε φορά να αλλάζει τις ευκαιριακές πολιτικές, εμείς δεν συναινούμε, επί της αρχής. Και αν υπάρχουν κάποια άρθρα, για τα οποία τοποθετηθήκαμε θετικά στις προηγούμενες συνεδριάσεις, γιατί πάντα σε ένα νομοσχέδιο μπορεί να υπάρχουν και κάποιες ελπίδες που μας δίνουν τη δυνατότητα να ελπίζουμε σε μία μελλοντική και ουσιαστική αντιμετώπιση των προβλημάτων του τουρισμού, τότε στην Ολομέλεια θα τοποθετηθούμε θετικά. Ευχαριστώ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Αθανασίου Χαράλαμπος, Ανδριανός Ιωάννης, Αντωνίου Μαρία, Αραμπατζή Φωτεινή, Βασιλειάδης Βασίλειος (Λάκης), Βλάχος Γεώργιος, Βολουδάκη Σεβαστή (Σέβη), Γιόγιακας Βασίλειος, Γκίκας Στέφανος, Καλαφάτης Σταύρος, Καππάτος Παναγής, Καράογλου Θεόδωρος, Καρασμάνης Γεώργιος, Κεδίκογλου Συμεών (Σίμος), Κόνσολας Εμμανουήλ (Μάνος), Κυριαζίδης Δημήτριος, Λαζαρίδης Μακάριος, Λεονταρίδης Θεόφιλος, Λοβέρδος Ιωάννης-Μιχαήλ (Γιάννης), Μαρκόπουλος Δημήτριος, Μπουκώρος Χρήστος, Παναγιωτόπουλος Νικόλαος, Παπαδόπουλος Μιχαήλ (Μιχάλης), Σιμόπουλος Ευστράτιος (Στράτος), Σούκουλη-Βιλιάλη Μαρία-Ελένη (Μαριλένα), Στύλιος Γεώργιος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χατζηβασιλείου Αναστάσιος (Τάσος), Βέττα Καλλιόπη, Γιαννούλης Χρήστος, Ζαμπάρας Μιλτιάδης (Μίλτος), Κεδίκογλου Συμεών, Κόκκαλης Βασίλειος, Μαμουλάκης Χαράλαμπος (Χάρης), Τζάκρη Θεοδώρα, Νικητιάδης Γεώργιος, Πάνας Απόστολος, Παρασύρης Φραγκίσκος (Φρέντυ), Σπυριδάκη Αικατερίνη (Κατερίνα), Χνάρης Εμμανουήλ, Χριστοδουλάκης Εμμανουήλ (Μανώλης), Κτενά Αφροδίτη, Μεταξάς Κωνσταντίνος Βασίλειος, Στολτίδης Λεωνίδας, Συντυχάκης Εμμανουήλ, Μπούμπας Κωνσταντίνος, Χήτας Κωνσταντίνος, Βαλτογιάννης Διονύσιος, Δημητροκάλλης Ιωάννης, Βρεττός Νικόλαος, Καζαμίας Αλέξανδρος και Κεφαλά Γεωργία (Τζώρτζια).

Θα κλείσουμε τον κύκλο των Εισηγητών και Ειδικών Αγορητών, με τον κ. Καζαμία, από την «Πλεύση Ελευθερίας»

**ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ») :** Ευχαριστώ, κύριε Πρόεδρε.

Κυρίες και κύριοι συνάδελφοι, από την πρώτη συνεδρίαση τονίσαμε ότι οι δέκα διατάξεις που εισάγει το νομοσχέδιο αυτό, καλύπτουν ένα ετερόκλητο φάσμα θεμάτων της τουριστικής πολιτικής και παρεμβαίνουν, κυρίως, με διορθωτικό πνεύμα, για να καλύψουν κάποια άμεσα κενά ή να αναθεωρήσουν κάποιες ατυχείς παλαιότερες αποφάσεις. Υπό την έννοια αυτή, τονίσαμε ότι ο τίτλος του νομοσχεδίου που χρησιμοποιεί τον βαρύ και πολύπλοκο όρο του «βιώσιμου τουρισμού», στην πράξη, αντιμετωπίζεται πολύ επιφανειακά και ρηχά, μέσα από αυτό το νομοσχέδιο.

Ξεκαθαρίσαμε, επίσης, με διαφορετικούς τόνους, ότι η «Πλεύση Ελευθερίας» αντιμετωπίζει το νομοσχέδιο με ανάμεικτα αισθήματα. Αυτό σημαίνει, ότι βλέπουμε κάποιες διατάξεις θετικά, παραδείγματος χάρη, εκείνες που αφορούν στην ανάπτυξη του Οινοτουρισμού και τη συγκρότηση στατιστικών υπηρεσιών, δηλαδή, τα άρθρα για το Παρατηρητήριο για τον Παράκτιο και Θαλάσσιο Τουρισμό και το Εθνικό Παρατηρητήριο Βιώσιμης Τουριστικής Ανάπτυξης, αν και θα θέλαμε να προσδιορίζεται σαφέστερα η έννοια της βιωσιμότητας στα άρθρα που αναφέρονται σε αυτά τα Παρατηρητήρια. Εντούτοις, τα κρίνουμε, σε γενικές γραμμές, θετικά.

Επίσης, καλωσορίζουμε την απόσυρση της Α.Ε. «Ιαματικά Νερά Ελλάδας», που ήταν εξαρχής μία κακή ιδέα της προηγούμενης διοίκησης του Υπουργείου, αν και θεωρούμε πώς μέχρι τώρα, δεν λάβαμε σαφή εξήγηση των λόγων, για τους οποίους και εσείς καταλήξετε σε αυτό το συμπέρασμα.

Ταυτόχρονα, όμως, ασκήσαμε κριτική για μία σειρά άρθρων, η οποία, κατά τη γνώμη μας, επιβεβαιώθηκε από τις παρεμβάσεις κάποιων φορέων που κλήθηκαν να εκφράσουν τις απόψεις τους στην Επιτροπή. Έρχομαι στα βασικά σημεία, για τα οποία εκφράσαμε διαφωνίες και επιφυλάξεις. Από την αρχή, είχαμε αντίρρηση για τα άρθρα που αντικαθιστούν το Εθνικό Συμβούλιο Τουρισμού, ως κορυφαίου γνωμοδοτικού οργάνου στο Υπουργείο, από το καινούργιο 15μελές Περιφερειακό Συμβούλιο Τουρισμού, που προβλέπει το άρθρο 3 του νομοσχεδίου, και το οποίο θεωρούμε ως, ίσως, τη σημαντικότερη αλλαγή που εισάγει το νομοσχέδιο.

Η άποψή μας για αναβάθμιση της ανάμειξης των Περιφερειών στον εθνικό σχεδιασμό της πολιτικής του Υπουργείου είναι θετική. Όμως, θεωρούμε ότι οι Περιφερειάρχες ή οι Αντιπεριφερειάρχες που θα τους εκπροσωπούν δεν έχουν, ούτε τους πόρους, ούτε εκπροσωπούν, σύμφωνα με την αρχή της επικουρικότητας, στην Ευρωπαϊκή Ένωση, το κατάλληλο επίπεδο διακυβέρνησης, το οποίο θα μπορεί να εισηγείται ολοκληρωμένες προτάσεις, όπως προβλέπει το άρθρο για τις διεθνείς εξελίξεις και τις εθνικές προτεραιότητες στο πεδίο του τουρισμού. Γι’ αυτό θεωρούμε ότι ένας διαφορετικός σχεδιασμός θα ήταν αναγκαίος. Δεν θα προβούμε στο να προτείνουμε ποιος, γιατί πολλοί διαφορετικοί σχεδιασμοί θα ήταν αναγκαίοι. Εν πάση περιπτώσει, θεωρούμε ότι εδώ υπάρχει ένα θέμα σύγχυσης αρμοδιοτήτων.

Ακούσαμε χθες την κυρία Υπουργό, να λέει ότι με το νέο σχήμα οι φορείς, γιατί δύο φορείς συγκεκριμένα εξέφρασαν επιφυλάξεις γι’ αυτή την αλλαγή, θα συνεχίζουν να συμμετέχουν στις διαδικασίες του Υπουργείου. Αυτό είναι σωστό, δεν είναι λάθος. Όμως, το θέμα δεν είναι εκεί. Το θέμα είναι ότι υπάρχει σύγχυση αρμοδιοτήτων. Από τη στιγμή που βάζουμε τις Περιφέρειες να είναι το ανώτατο συμβουλευτικό όργανο του Υπουργείου για την

την εθνική και διεθνή πολιτική, ανοίγουμε το πεδίο για να περιπλέκονται ή να συγχέονται οι ρόλοι στα επίπεδα διακυβέρνησης. Αύριο, δηλαδή, το εθνικό επίπεδο θα αρχίσει να παίρνει αποφάσεις για την περιφέρεια και τους δήμους και αυτό δεν είναι υγιές.

Συνεπώς, για λόγους που αφορούν στην έλλειψη πόρων από τις περιφέρειες, αλλά και για λόγους μη σύγχυσης των επιπέδων διακυβέρνησης, θεωρούμε ότι πρέπει να υπάρχει παράλληλα και ένα Εθνικό Συμβούλιο Τουρισμού. Το παλιό Εθνικό Συμβούλιο δεν λειτουργούσε. Δεν καταργούμε κάτι που δεν λειτουργεί, έχουμε πάντα την επιλογή να το μεταρρυθμίσουμε, να το διορθώσουμε και να το προσαρμόσουμε στις συνθήκες που απαιτούνται. Φαίνεται πώς το Υπουργείο δεν λαμβάνει υπόψη καθόλου όλο το φάσμα των δυνατοτήτων που έχει σε αυτή την κατεύθυνση και αποφασίζει να καταργήσει ξαφνικά το Εθνικό Συμβούλιο Τουρισμού, επειδή είχε ατυχή εμπειρία τα τελευταία χρόνια. Θεωρούμε ότι υπάρχει έλλειψη δημιουργικής σκέψης, αλλά, ταυτόχρονα, δημιουργείται μία θεσμική σύγχυση, η οποία θα δείξει τα προβλήματα της -θεωρούμε- σε βάθος χρόνου.

Ένα δεύτερο σημείο κριτικής, που δεν αναφέρθηκε από τα άλλα κόμματα της Αντιπολίτευσης σήμερα, αφορά μία πρόταση που έκαναν οι ενδιαφερόμενοι φορείς για το θέμα της προσβασιμότητας. Είναι γεγονός, ότι το νομοσχέδιο αναφέρεται στα άτομα με ειδικές ανάγκες, παραπάνω από μία φορά, και μάλιστα, το καλωσορίσαμε αυτό στην πρώτη συνεδρίαση ως μία θετική πλευρά του νομοσχεδίου. Ωστόσο, το θέμα της προσβασιμότητας παραμένει ένα ζήτημα, το οποίο αντιμετωπίζεται με περιορισμένα μέτρα και επιφανειακά.

Θα σας φέρω ένα απλό παράδειγμα, για να καταλάβετε πόσο επιφανειακά αντιμετωπίζει το νομοσχέδιο αυτό το ζήτημα και πόσο πιο σοβαρά θα πρέπει να αντιμετωπιστεί. Στις 18 Οκτωβρίου, είχα την τιμή να βρίσκομαι στην τελετή που έγινε στον Ιερό Βράχο της Ακρόπολης, για το τέλος της Κατοχής του 1944. Βρισκόμουν εκεί με την κ. Αλεξάνδρα Σάντα, την κόρη του αείμνηστου Λάκη Σάντα, ο οποίος μαζί με τον Μανώλη Γλέζο κατέβασαν την σβάστικα από την Ακρόπολη. Η γυναίκα δεν είναι άτομο με ειδικές ανάγκες, αλλά έχει δυσκολία στο να ανέβει όλο τον βράχο. Υπήρχε μόνο ένα ασανσέρ διαθέσιμο, το οποίο εκείνη τη στιγμή χάλασε. Μιλάμε για το τουριστικό μνημείο, που κάνει την Ελλάδα πιο γνωστή σε όλο τον κόσμο και έχει μόνο μία δυνατότητα πρόσβασης στον βράχο για άτομα που δεν μπορούν να ανέβουν. Όταν χαλάσει, δεν υπάρχει καμία άλλη επιλογή.

Το θέμα της προσβασιμότητας, δηλαδή, συνεχίζει να είναι πάρα πολύ σοβαρό. Το νομοσχέδιο θα μπορούσε να κάνει μία πραγματική τομή σε αυτό το πεδίο και δεν την κάνει καθόλου. Απλώς, αναφέρεται επιγραμματικά σε ένα δύο σημεία, τα οποία, βεβαίως, είναι μία πρόοδος, αλλά δεν αρκεί καθόλου.

Επίσης, ασκήσαμε κριτική και στο άρθρο 11, όπως και άλλα κόμματα της Αντιπολίτευσης, για το γεγονός ότι καταργήθηκε η Α.Ε. για τα «Ιαματικά Νερά Ελλάδας». Θεωρούμε ότι είναι θετικό το γεγονός ότι καταργήθηκε. Όμως, αυτό δείχνει ένα «ράβε- ξήλωνε» στην πολιτική του Υπουργείου και θα θέλαμε να υπήρχε μία σαφέστερη εξήγηση. Η κυρία Υπουργός δεν μας έδωσε κάτι παραπάνω από αυτά που λέει η αιτιολογική έκθεση και τα οποία παραμένουν αρκετά γενικόλογα.

Επίσης, ασκήσαμε κριτική για την κατάργηση του θεσμού του πρεσβευτή του ελληνικού τουρισμού, κάτι το οποίο εμφανίστηκε, κατ’ επανάληψη, στη διαβούλευση. Πρόκειται για έναν θεσμό, ο οποίος δεν στοιχίζει χρήματα και η απάντηση της Υπουργού, όπως και της αιτιολογικής έκθεσης, είναι ότι δεν αποδίδει. Θα θέλαμε να ξέρουμε, γιατί δεν αποδίδει, με αναφορά σε κάποια συγκεκριμένα παραδείγματα. Δε λάβαμε καμία, απολύτως,

διευκρίνιση, καμία εξήγηση γι’ αυτό και νιώθουμε, ότι αυτό είναι μέρος του τρόπου, με τον οποίο νομοθετείτε, ότι δεν εξηγείτε, επαρκώς, γιατί παίρνετε κάποια μέτρα.

Κλείνοντας, θέλω να πω, ότι απορούμε, διότι δεν υπάρχει καμία αναφορά στο νομοσχέδιο στο ζήτημα του υπερτουρισμού, ιδιαίτερα δε, που συνδέεται αυτό οργανικά με τη συζήτηση για τη βιώσιμη ανάπτυξη. Ο υπερτουρισμός δημιουργεί, βέβαια, σημαντική περιβαλλοντική καταστροφή, αλλά οι φορείς αναφέρθηκαν σε προβλήματα, όπως η μόλυνση του Παγασητικού, καθώς, επίσης, ο Πρόεδρος της Ένωσης Ξενοδόχων Νότιας Μαγνησίας μίλησε και για τα προβλήματα των επιχειρηματιών και τις κακές συνθήκες των εργαζομένων στον κλάδο. Η βιωσιμότητα δεν είναι μόνο περιβαλλοντική έννοια, αλλά είναι και κοινωνική έννοια και αφορά στις καλές συνθήκες εργασίας και επιχειρηματικότητας. Αυτά, δυστυχώς, δεν αναφέρθηκαν.

Θεωρούμε ότι η Κυβέρνηση δεν ενδιαφέρεται ουσιαστικά να περιορίσει τον υπερτουρισμό. Στην πραγματικότητα, τον θέλει, διότι τον θεωρεί σημαντική πηγή εισοδήματος, αλλά στον βαθμό που μπορεί, θέλει με επιφανειακό τρόπο να δώσει και μία προοπτική βιωσιμότητας στην τουριστική πολιτική. Πιστεύουμε ότι υπάρχει εδώ ένα μεγάλο πεδίο, για να φέρετε πραγματική τομή στην τουριστική πολιτική. Δυστυχώς, όμως, θεωρούμε ότι το νομοσχέδιο αυτό δείχνει πώς δεν έχετε το ενδιαφέρον ή τη δυνατότητα να φέρετε αυτή την τομή. Ευχαριστώ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Στο σημείο αυτό, ολοκληρώθηκε ο κύκλος των Εισηγητών και Ειδικών Αγορητών και συνεχίζουμε με συνάδελφους βουλευτές, που έχουν ζητήσει τον λόγο για μία σύντομη τοποθέτηση.

Τον λόγο έχει ο κ. Κυριαζίδης.

**ΔΗΜΗΤΡΙΟΣ ΚΥΡΙΑΖΙΔΗΣ:** Σας ευχαριστώ, κύριε Πρόεδρε.

Κυρία Υπουργέ, κυρίες και κύριοι συνάδελφοι, το υπό επεξεργασία σχέδιο νόμου του Υπουργείου Τουρισμού θεσπίζει μία σειρά από διατάξεις, τις οποίες, κατά τη γνώμη μου, μόνο θετικά μπορούμε να τις αντιμετωπίσουμε. Οι καίριες αυτές παρεμβάσεις, θεσμικές ως επί το πλείστον, έρχονται να αντιμετωπίσουν ζητήματα που ανάγονται στον καλύτερο σχεδιασμό της τουριστικής και πολιτικής ανάπτυξης. Πράγματι, η συνδιαμόρφωση του τουριστικού γίγνεσθαι σε ένα κεντρικό πλαίσιο, μέσω της ενεργού συμμετοχής της Τοπικής Αυτοδιοίκησης, δεν μπορεί παρά να συμβάλλει αποτελεσματικά στη διαχείριση του τουριστικού προϊόντος. Συζητήσαμε στην Επιτροπή την αναγκαιότητα, αλλά και τις προεκτάσεις των προτεινόμενων ρυθμίσεων και ακούσαμε τους φορείς, οι οποίοι θετικά κινήθηκαν προς το περιεχόμενο του νομοσχεδίου στο σύνολό τους, προκειμένου να διαμορφώσουμε μία καλύτερη εικόνα για τις ανάγκες του σημαντικού αυτού κλάδου της εθνικής οικονομίας και τις προοπτικές του, ο οποίος συμβάλλει στην εθνική οικονομία. Άλλωστε, είδαμε τις μέρες αυτές την αναβάθμιση της οικονομικής θέσης της χώρας μας, όπου σε αυτό συνέβαλε και ο τουρισμός.

Δεν θα ήθελα να επεκταθώ για λόγους οικονομίας χρόνου στις επιμέρους διατάξεις, στις οποίες η κυρία Υπουργός και οι συνάδελφοι της Πλειοψηφίας και ειδικότερα ο Εισηγητής μας ανέπτυξαν αναλυτικότερα. Επιτρέψτε μου, όμως, να σταθώ σε μία ρύθμιση, η οποία με αγγίζει ιδιαίτερα και είναι αυτή είναι η σύσταση και λειτουργία του Συμβουλίου Οινοτουρισμού. Προέρχομαι από τον Νομό Δράμας, ο οποίος, ήδη, από την αρχαιότητα πρωτοπορεί στον τομέα της οινοποίησης και της παραγωγής. Είναι γνωστό, ότι η αμπελοκαλλιέργεια εμφανίστηκε στη Δράμα, πριν από χιλιάδες χρόνια, όταν κατά τον μύθο ο ίδιος ο Διόνυσος μύησε τους ντόπιους στα μυστικά της αμπέλου, τα οποία, ακολούθως, διέδωσαν στον υπόλοιπο ελλαδικό χώρο. Πράγματι, ακόμη και σήμερα, αιώνες μετά, εξακολουθεί να αποτελεί ένα σημείο αναφοράς στον κλάδο της οινικής παραγωγής, ο οποίος και ανθεί. Δεν θα ήταν υπερβολή να αναφέρουμε, ότι η Δράμα είναι σήμερα ένας από τους κύριους άξονες της αμπελουργικής καινοτομίας στη χώρα μας, διαθέτοντας πρότυπους αμπελώνες και καλλιέργειες με εξαιρετικές ποικιλίες και διεθνείς διακρίσεις, φιλοξενώντας, κατά γενική παραδοχή, μερικά από τα καλύτερα οινοποιεία της επικράτειας.

Στο πλαίσιο αυτό, ο εξαιρετικός θεσμός «Δραμιγνωσίας», ο οποίος από πλευράς Τοπικής Αυτοδιοίκησης Δράμας έχει αναπτυχθεί, στα επισκέψιμα οινοποιεία και η θετική ανταπόκριση του ελληνικού κοινού, έδωσε μεγάλη αναγνωρισιμότητα στον τόπο μας και συνάμα προοπτικές ανάπτυξης σε έναν απομονωμένο αναπτυξιακά νομό, που εξακολουθεί να αγωνίζεται για να βρει τα πατήματά του. Για τον λόγο αυτόν η καινοτόμος ρύθμιση του άρθρου 4, του υπό επεξεργασία νομοσχεδίου για τη σύσταση και λειτουργία του Συμβουλίου Οινοτουρισμού αποτελεί μία πολύ σημαντική νομοθετική πρωτοβουλία που με ιδιαίτερη ικανοποίηση χαιρετίζω και εγώ και όλος ο Νομός μου.

Είναι η πρώτη φορά που τα ζητήματα της βιώσιμης ανάπτυξης του Οινοτουρισμού και της μέριμνας για την προώθηση και προβολή των αξιοθέατων του τόπου μας, ως αναφέρεται στο σχέδιο νόμου, των αμπελώνων, των επισκέψιμων οινοποιείων και των μονάδων παραγωγής, τυγχάνουν του επιβαλλόμενου ενδιαφέροντος σε επίπεδο κεντρικής διοίκησης. Οι σχετικές προβλέψεις στο άρθρο 4, ως προς τις απαριθμούμενες αρμοδιότητες και τη λειτουργία του Συμβουλίου Οινοτουρισμού, στο πλαίσιο των οποίων προβλέπεται η αναγκαία συνεργασία, όχι μόνο με τους Οργανισμούς Τοπικής Αυτοδιοίκησης, αλλά και τους άμεσα εμπλεκόμενους κοινωνικούς και εκπαιδευτικούς φορείς, είναι πολύ ενθαρρυντικές και κατά κοινή ομολογία, ανοίγουν πολύ σημαντικές προοπτικές στον κλάδο, οι οποίες και πρέπει να ενισχυθούν μέσα από ένα επικυρωμένο συνολικό σχέδιο δράσης και προώθησης.

Δοθείσης της ευκαιρίας, θα ήθελα να επισημάνω ότι Οινοτουρισμός χωρίς διαρκή και έμπρακτη στήριξη των οινοπαραγωγών και των οινοποιητικών επιχειρήσεων δεν νοείται. Είχα την ευκαιρία να συνομιλήσω κατ’ ιδίαν με τους συγκεκριμένους φορείς σε τοπικό επίπεδο και είμαι υποχρεωμένος να μεταφέρω τις βασικότερες αγωνίες, τις οποίες και συμμερίζομαι. Ο Οινοτουρισμός έχει την ανάγκη λήψης ειδικής πρόνοιας, εκ μέρους της Πολιτείας και αναφέρομαι, κυρίως, στην ανάγκη χρηματοδότησης και εν γένει, ενίσχυσης των δραστηριοποιούμενων στον κλάδο επιχειρήσεων. Λόγου χάρη, για την αγορά εξοπλισμού και τη διαμόρφωση εγκαταστάσεων, προκειμένου αυτές να είναι επισκέψιμες, αλλά και ανταγωνιστικές, σε σχέση με τις αντίστοιχες του εξωτερικού.

Οι δε μικρομεσαίες επιχειρήσεις του κλάδου αδυνατούν να διαθέσουν προσωπικό που να ασχολείται ειδικά με τον Οινοτουρισμό, εκτός ωραρίου, κυρία Υπουργέ, ή τα σαββατοκύριακα και παρακαλώ για τη δική σας παρέμβαση στο ζήτημα αυτό. Γι’ αυτό και πολλά οινοποιεία στην περιοχή μας δεν είναι μονίμως ανοιχτά τα σαββατοκύριακα, κάτι που, φυσικά, επενεργεί αρνητικά στην ανάπτυξη του θεσμού. Ένεκα αυτού, θα πρέπει να ερευνηθεί εκ μέρους των συναρμόδιων Υπουργείων, η δυνατότητα σχετικού επιδοτούμενου προγράμματος. Η Τοπική Αυτοδιοίκηση καλείται να αναλάβει τις πρωτοβουλίες της, ύστερα και από τη σχετική ρύθμιση και συμμετοχή της στο θεσμοθετούμενο Συμβούλιο Τουρισμού.

Δεν θα ήθελα να μακρηγορήσω και να επεκταθώ και σε μία άλλη σειρά προβλημάτων που χρήζουν αναγκαίας κρατικής παρέμβασης, λόγου χάρη, η λήψη μέτρων προς αποτροπή της επαπειλούμενης αποψίλωσης των αμπελώνων προς εγκατάσταση φωτοβολταϊκών. Είναι

ένα ζήτημα που αντιμετωπίζουμε ιδιαίτερα στον τόπο μας. Πιστεύω ότι θα έχουμε την ευκαιρία να συζητήσουμε τα «φλέγοντα» αυτά θέματα και με το υπό σύσταση Συμβούλιο οινοτουρισμού.

Κλείνοντας στο σημείο αυτό, κυρίες και κύριοι συνάδελφοι, σας καλώ να υπερψηφίσουμε το υπό επεξεργασία συζητούμενο νομοσχέδιο. Ένα σχέδιο νόμου που έρχεται να δώσει μια άλλη μακροπρόθεσμη προοπτική στον ελληνικό τουρισμό.

Σας ευχαριστώ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Τον λόγο έχει η κυρία Αντωνίου, μέσω της υπηρεσίας Webex.

**ΜΑΡΙΑ ΑΝΤΩΝΙΟΥ:** Σας ευχαριστώ πολύ, κύριε Πρόεδρε.

Κυρία Υπουργέ, κυρίες και κύριοι συνάδελφοι, θέλω να συγχαρώ την πολιτική ηγεσία του Υπουργείου Τουρισμού που σε πολύ σύντομο χρονικό διάστημα έχει φέρει δύο νομοθετήματα στη Βουλή, γιατί, όντως, αυτό που μας αφορά όλους είναι η «βαριά» μας βιομηχανία, ο τουρισμός, και έρχεται ένα νομοσχέδιο, το οποίο, ουσιαστικά, επιλύει πολλά σημαντικά ζητήματα, όπως είναι η ενίσχυση της βιώσιμης τουριστικής ανάπτυξης και η αναβάθμιση της ποιότητας των παρεχόμενων τουριστικών υπηρεσιών, όπως και η αντιμετώπιση των οργανωτικών και λειτουργικών θεμάτων που αφορούν στο Υπουργείο Τουρισμού.

Αντικείμενο, λοιπόν, αποτελεί η σύσταση του Περιφερειακού Συμβουλίου Τουρισμού, του Συμβουλίου Οινοτουρισμού και του Παρατηρητηρίου για τον Παράκτιο και Θαλάσσιο Τουρισμό στη Μεσόγειο. Αυτό το νομοσχέδιο έρχεται να διασφαλίσει τη διαλειτουργικότητα, γιατί είναι πολύ σημαντικό, του δικτύου επικοινωνίας του Εθνικού Παρατηρητηρίου Βιώσιμης Τουριστικής Ανάπτυξης.

 Θα μιλήσω για το Περιφερειακό Συμβούλιο Τουρισμού, γιατί η Περιφέρεια Δυτικής Μακεδονίας, από την οποία προέρχομαι, καθώς είμαι βουλευτής της μονοεδρικής της Καστοριάς, είναι μία υπέροχη περιοχή που έχει φυσικό πλούτο. Οφείλω να πω και να ενημερώσω και την Υπουργό μας, ότι πηγαίνει το τελευταίο διάστημα αρκετά καλά, αλλά «εχθρός του καλού είναι πάντα το καλύτερο». Γι’ αυτό δίνουμε ιδιαίτερη βαρύτητα σε αυτή τη σύσταση του Περιφερειακού Συμβουλίου Τουρισμού, γιατί, όντως, η κάθε περιφέρεια έχει τις ιδιαιτερότητές της.

Η Περιφέρειας Δυτικής Μακεδονίας, δεν βρέχεται από θάλασσα, αλλά έχει πολύ σημαντικό πολιτιστικό, αλλά και για Οινοτουρισμό απόθεμα και δράττομαι της ευκαιρίας από τη σημερινή μου τοποθέτηση, να συγχαρώ την προσπάθεια που έγινε για το Συμβούλιο Οινοτουρισμού, γιατί, όντως, και στην περιοχή της Δυτικής Μακεδονίας έχουμε εξαιρετικά οινοποιεία που βραβεύονται σε διεθνείς διακρίσεις, αλλά και για το κομμάτι του Περιφερειακού Συμβουλίου. Θα θέλαμε να δώσουμε, αγαπητή Υπουργέ, ιδιαίτερη βαρύτητα στον τουρισμό 365 ημέρες τον χρόνο. Είναι κάτι, που είμαι σίγουρη ότι είναι στις προτεραιότητες του Υπουργείου σας.

Θα ήθελα, ωστόσο, να θέσω και ένα άλλο ζήτημα, αυτό της τουριστικής εκπαίδευσης. Πιστεύω ότι το κομμάτι της θα πρέπει να μπει στις προτεραιότητες της Κυβέρνησης, όπως και στον θεματικό τουρισμό, όπου θα πρέπει να ενισχύσουμε με την τουριστική εκπαίδευση κατάλληλους ανθρώπους, έτσι ώστε να μπορέσουν να προάγουν και να ενισχύσουν το τουριστικό μας προϊόν, σε περιοχές που, όπως είναι η περιοχή της Καστοριάς και της Δυτικής Μακεδονίας, που τώρα αναπτύσσεται ο θεματικός τουρισμός.

Είναι πολύ σημαντικά, λοιπόν, όλα αυτά τα άρθρα, τα οποία συζητάμε σήμερα και καλώ τους συναδέλφους και από την πλευρά μου, να υπερψηφίσουν το παρόν νομοσχέδιο, που έρχεται να βοηθήσει πολύ σύντομα στον σχεδιασμό του Υπουργείου Τουρισμού για την τουριστική πολιτική που εφαρμόζουμε ως Κυβέρνηση και να λύσει κάποια ζητήματα που προέκυψαν από το κομμάτι των διατάξεων του νομοσχεδίου.

Σας ευχαριστώ πάρα πολύ για τον χρόνο σας.

**ΧΡΗΣΤΟΣ ΜΠΟΥΚΩΡΟΣ (Προέδρος της Επιτροπής):** Τον λόγο έχει η κυρία Παπαϊωάννου.

**ΑΡΕΤΗ ΠΑΠΑΙΩΑΝΝΟΥ:** Ευχαριστώ πολύ, κύριε Πρόεδρε.

Βλέπουμε ότι εισάγονται παρεμβάσεις, με τις οποίες, είτε συστήνονται νέα συμβουλευτικά όργανα, είτε τροποποιείται ο ρόλος αυτών που, ήδη, υπάρχουν. Υποστηρίχθηκε από την Κυβέρνηση, ότι η λειτουργία τους με τη νέα μορφή, θα επιτρέψει την ενίσχυση της συνεργασίας της κεντρικής διοίκησης με τις περιφερειακές αρχές. Ότι με τη συμμετοχή των δεκατριών Περιφερειαρχών σε ένα συλλογικό όργανο με θεσμική υπόσταση, εξασφαλίζεται ότι η Περιφέρεια θα μπορεί να προβάλλει τις θέσεις και να υποβάλλει προτάσεις για τη διαμόρφωση μιας εθνικής μεν τουριστικής πολιτικής, που, όμως, θα λαμβάνει υπόψη τις ιδιαιτερότητες κάθε περιφέρειας και την ανισομερή μεταξύ τους τουριστική ανάπτυξη.

Κάποια από αυτά ακούγονται θετικά. Από την άλλη μεριά, όμως, η δημιουργία μερικών ακόμη επιτροπών, δεν θα ωφελήσει, παρά μόνο αν αυτές λειτουργήσουν διαφορετικά από τις άλλες που καταργούνται. Να σημειώσω κι εγώ, ότι θεωρώ ενθαρρυντικό το ότι έγινε δεκτή η πρόταση για συμμετοχή σε θεσμικά όργανα φορέων και ελπίζω ότι αυτό θα είναι μία απαρχή για γενικά συμμετοχή φορέων και όσων, πραγματικά, ενδιαφέρονται και όσους αφορούν τα νομοσχέδια σε θεσμικά όργανα.

Σκοπός, λοιπόν, όπως ειπώθηκε του νομοσχέδιου είναι η μεγαλύτερη, η περισσότερη ανάπτυξη του τουρισμού. Κυρίες και κύριοι συνάδελφοι, δυστυχώς, το ζήτημα της τουριστικής πολιτικής αντιμετωπίζεται αυστηρά ως θέμα μόνο οικονομικής ανάπτυξης, υποβαθμίζοντας συλλογικά την κοινωνική διάσταση του τουρισμού, όπως και κάθε οικονομικής δραστηριότητας. Η βιώσιμη τουριστική ανάπτυξη απαιτεί τη συμμετοχή όλων των σχετικών κοινωνικών εταίρων και ευρεία συναίνεση. Αυτό που ακούμε ξανά και ξανά, είναι ότι ο τουρισμός είναι πηγή εισοδήματος για πολλούς ανθρώπους, κύρια πηγή εσόδων, κυρίως, για τη χώρα μας.

Δεν λαμβάνεται υπόψη ότι επηρεάζονται κοινωνικά ζητήματα, όπως η ασφάλεια, η προστασία της δημόσιας υγείας, η ανθεκτικότητα των υποδομών. Οι αρνητικές επιπτώσεις του τουρισμού αυξάνονται συνεχώς, επειδή οι υπεύθυνοι χάραξης τουριστικής πολιτικής υποθέτουν ότι ο τουρισμός είναι ένας εύκολος τομέας για την προώθηση της ανάπτυξης και ότι δεν απαιτεί πολλές δημόσιες επενδύσεις και παρεμβάσεις.

Ο υπερτουρισμός που όλοι, λίγο πολύ, τον ανέφεραν, αγγίζοντας την έννοιά του και την ύπαρξή του, από την πλευρά μου, θα ήθελα να αναδείξω λίγο περισσότερο τις πραγματικές του διαστάσεις. Δεν είναι όρος που «ξεφύτρωσε», βέβαια, χωρίς λόγο, δεν είναι του συρμού. Είναι όρος που η ανάγκη τον δημιούργησε, έτσι γίνεται πάντα. Πρώτα, δημιουργείται το «πράγμα», επισυμβαίνει μία κατάσταση και ύστερα έρχεται η λέξη που το περιγράφει.

Κυρίες και κύριοι συνάδελφοι, υπερτουρισμός πρακτικά είναι να φθάνουν ταυτόχρονα

ταυτόχρονα στο νησί δύο και τρία κρουαζιερόπλοια για ημερήσια επίσκεψη και οι διαμένοντες και οι τουρίστες να μην έχουν τόπο να σταθούν. Είναι αυτό που εγώ έζησα στο χωριό Χανιώτης της Κασσάνδρας, μήνα Αύγουστο, να μπλοκάρει ο βιολογικός καθαρισμός του δικτύου αποχέτευσης, που είναι σχεδιασμένος για 40.000 επισκέπτες και υποδέχεται, πλέον, 300.000 και το αποτέλεσμα ήταν τα λύματα να καταλήγουν στη θάλασσα.

Υπερτουρισμός είναι, όταν δεν βρίσκουμε ακτή να απλώσουμε την πετσέτα μας, όταν οι ακτές μας καταστρέφονται και για να βρούμε καθαρές θάλασσες, πρέπει να φθάσουμε στα μικρά άγνωστα νησάκια του Αιγαίου.

Σε έναν εθνικό σχεδιασμό, αν αυτός, βέβαια, υπήρχε, κυρία Υπουργέ, θα έπρεπε να προηγηθούν πολύ πιο σημαντικά θέματα, όπως, για παράδειγμα, οι επιπτώσεις των μεγάλων απαιτήσεων του τουριστικού real estate και στις εκτός σχεδίου, αλλά και στις αστικές περιοχές. Αναφέρω ότι το Δημοτικό Συμβούλιο της Βενετίας, μιας πόλης που επηρεάζεται από τις αυξημένες τουριστικές ροές, ενέκρινε μία δραστική και δραματική απόφαση, την επιβολή τέλους εισόδου, ύψους 5 ευρώ για ημερησίους μόνο ταξιδιώτες. Το μέτρο θα ισχύσει από του χρόνου για τις 30 πιο ζεστές ημέρες του καλοκαιριού.

Γιατί αυτή η επιφυλακτικότητα στους τρόπους αντιμετώπισης του υπερτουρισμού; Η απάντηση είναι απλή και την ξέρουμε όλοι. Ο μαζικός τουρισμός φέρνει χρήματα. Όμως, πολλές από τις αρνητικές επιπτώσεις των δραστηριοτήτων δεν οφείλονται, αυτές καθ’ αυτές, στον μαζικό τουρισμό, αλλά στην απρογραμμάτιστη ανάπτυξή του, στην οποία συντελεί και η έλλειψη τοπικών παρατηρητήριων βιώσιμης τουριστικής ανάπτυξης.

Θα τελειώσω λέγοντας, ότι η μεγαλύτερη πρόκληση, κύρια Υπουργέ, είναι να σταματήσει η αδράνεια γι’ αυτό το θέμα και της πολιτικής ηγεσίας και της κεντρικής διοίκησης, αλλά και των τοπικών αρχών. Απαιτείται σοβαρότητα, αναθεώρηση της τουριστικής πολιτικής και αναρρύθμισή της, κόντρα στις πιο αυτορυθμιστικές πρακτικές που υποστηρίζονται, επιβάλλονται και κυριαρχούν στον τουριστικό λόγο, εδώ και αρκετές δεκαετίες και που μόνο αυτορρύθμιση δεν πέτυχαν. Αντίθετα, οδήγησαν σε υπερβολές, σε σημαντικά προβλήματα και στο να μην υπάρχουν σήμερα διαθέσιμα διαμερίσματα κατοικίας για τους μόνιμους κατοίκους στην Αθήνα, στη Θεσσαλονίκη και σε νησιά, σε τιμές ανάλογες των εισοδημάτων του ντόπιου πληθυσμού. Σας ευχαριστώ.

**ΧΡΗΣΤΟΣ ΜΠΟΥΚΩΡΟΣ (Προέδρος της Επιτροπής):** Στο σημείο αυτό, θα περατωθεί η επεξεργασία του νομοσχεδίου με την τοποθέτηση της Υπουργού Τουρισμού της κυρίας Όλγας Κεφαλογιάννη.

Κυρία Υπουργέ, έχετε τον λόγο.

**ΟΛΓΑ ΚΕΦΑΛΟΓΙΑΝΝΗ (Υπουργός Τουρισμού):** Κύριε Πρόεδρε, κυρίες και κύριοι συνάδελφοι, ολοκληρώνεται σήμερα η επεξεργασία στην Επιτροπή μας του νομοσχεδίου του Υπουργείου Τουρισμού, με τίτλο «Διατάξεις για την ενίσχυση της βιώσιμης τουριστικής ανάπτυξης». Ως αποτίμηση, λοιπόν, θα ήθελα να σημειώσω, ότι κατά τη διάρκεια της δημόσιας διαβούλευσης του νομοσχεδίου, όσο και κατά την ακρόαση των φορέων στην Επιτροπή μας, αποτυπώθηκε συνολικά ο θετικός αντίκτυπος του νομοσχεδίου.

Ακολούθως, είχαμε την ευκαιρία να συζητήσουμε εκτενώς, επί των άρθρων, το σχέδιο νόμου και νομίζω ότι απαντήθηκαν όλα τα ερωτήματα και τα σχόλια που τέθηκαν και ακούστηκαν. Βέβαια, θα μου επιτρέψετε να παρατηρήσω, ότι σε κάποια σημεία δημιουργήθηκαν ζητήματα περισσότερο για τις εντυπώσεις και όχι επί της ουσίας.

Σε ένα από αυτά, λοιπόν, θέλω να σταθώ για λόγους καθαρά διευκρινιστικούς, γιατί όπως, ήδη, ανέφερα στη χθεσινή μου εισήγηση, πρόκειται για ένα νομοσχέδιο που αποτελεί ένα πρώτο, αλλά απαραίτητο βήμα, στην κατεύθυνση της ανάπτυξης μιας τουριστικής πολιτικής για τη βιωσιμότητα. Βεβαίως, όπως είπε και η Υφυπουργός στην πρώτη συζήτηση του νομοσχεδίου, οι διατάξεις που το συνθέτουν είναι αποσπασματικού χαρακτήρα, γιατί, πράγματι, πρόκειται για ένα ερανιστικό νομοσχέδιο. Στην πολιτική έτσι το λέμε. Άκουσα πώς αναφέρεται στα καλλιτεχνικά, αλλά στην πολιτική το νομοσχέδιο που έχει διάφορες διατάξεις λέγεται ερανιστικό. Αυτό, όμως, δεν αναιρεί τον σκοπό του, κυρία συνάδελφε της Αξιωματικής Αντιπολίτευσης, που είναι η ανάγκη ενίσχυσης της βιωσιμότητας του ελληνικού τουρισμού και φυσικά θα ακολουθήσουν και άλλες νομοθετικές πρωτοβουλίες -και όχι μόνο- γιατί δεν νομοθετούνται τα πάντα. Δηλαδή, το θέμα της βιωσιμότητας δεν είναι μόνο θέμα νομοθέτησης. Προφανώς, είναι ένα θέμα μιας συνολικής πολιτικής πρότασης, αλλά θα ακολουθήσουν και άλλες νομοθετικές πρωτοβουλίες στην κατεύθυνση αυτή, όπως ανέφερα, ήδη, από χθες.

Επειδή, όμως, ακούστηκαν πολλά, σε σχέση με τη μέχρι τώρα πολιτική της Κυβέρνησης της Νέας Δημοκρατίας στον τουρισμό, θέλω να σας πω, ότι, ούτως ή άλλως, η επιτυχημένη πολιτική της Κυβέρνησης αποδεικνύεται από τα επίσημα στοιχεία που έχουμε στη διάθεσή μας και μάλιστα, ανακοινώθηκαν χθες από την Τράπεζα της Ελλάδος και αφορούν, πρώτα απ’ όλα, στις διεθνείς αφίξεις στα κυριότερα αεροδρόμια, την περίοδο Ιανουαρίου - Αυγούστου του 2023, όπου έχουμε αύξηση, κατά 12,4%, σε σχέση με το 2022 και κατά 11%, σε σχέση με το 2019, που είναι η προηγούμενη χρονιά ρεκόρ. Έχουμε για την περίοδο Ιανουαρίου - Αυγούστου και στο ταξιδιωτικό ισοζύγιο πλεόνασμα 13.045,1 εκατ. ευρώ, εισπράξεις, δηλαδή, στο οκτάμηνο, συν 15,3%, σε σχέση με το 2022, συν 10,9 % σε σχέση με το 2019. Επομένως, στις αφίξεις, αλλά και στα έσοδα έχουμε, σύμφωνα με τα επίσημα στοιχεία, μία ακόμα επιτυχημένη χρονιά στον τουρισμό.

Όμως, εμείς ερχόμαστε, παρά την πολύ επιτυχημένη πορεία του τουρισμού μέχρι σήμερα, να πούμε ότι ο κύκλος ανάπτυξης που άνοιξε πριν από δέκα χρόνια, έχει ολοκληρωθεί και έτσι εμείς στο Υπουργείο Τουρισμού σχεδιάζουμε και προωθούμε μία νέα στρατηγική με στόχο έναν ανταγωνιστικό, βιώσιμο τουρισμό, με γνώμονα την «πράσινη» ανάπτυξη και την ενίσχυση της κοινωνικής συνοχής. Βεβαίως, στην κατεύθυνση αυτή, θα κάνουμε χρήση και θα εκμεταλλευτούμε όλα τα χρηματοδοτικά εργαλεία που έχουμε στη διάθεσή μας. Ένα από αυτά είναι, βεβαίως, οι πόροι του Ταμείου Ανάκαμψης.

Επειδή χθες αναφερθήκατε, κυρίες και κύριοι της Αντιπολίτευσης, σε σχέση με την ένταξη για την υλοποίηση των έργων του Ταμείου Ανάκαμψης, θα ήθελα να ενημερώσω την Επιτροπή, ότι στο πλαίσιο της «Δράσης 16931-Τουριστική Ανάπτυξη» τις επόμενες ημέρες θα δημοσιευθούν στην πλατφόρμα του Υπουργείου Τουρισμού για την ηλεκτρονική υποβολή επενδυτικών σχεδίων οι προσκλήσεις τεσσάρων εμβληματικών έργων.

Πρώτον, για την αναβάθμιση των τουριστικών λιμένων. Πρόκειται για το μεγαλύτερο έργο που χρηματοδοτείται από το Ταμείο Ανάκαμψης, ύψους 139 εκατ. ευρώ. Δεύτερον, την αναβάθμιση χιονοδρομικών κέντρων, ύψους 53,7 εκατ. ευρώ. Τρίτον, την αναβάθμιση ορειβατικών καταφυγίων, με προϋπολογισμό 1,24 εκατ. ευρώ. Τέταρτον, τις προσβάσιμες παραλίες, με προϋπολογισμό, ύψους 17,1 εκατ. ευρώ.

Επιπλέον, άμεσα θα δημοσιευθεί πρόσκληση για υπηρεσίες τεχνικού συμβούλου για τη σύνταξη μελετών και την παροχή τεχνικής υποστήριξης προς ΟΤΑ Α΄ και Β΄ Βαθμού, που

πρόκειται να συστήσουν ή έχουν, ήδη, συστήσει Οργανισμούς Διαχείρισης και Προώθησης Προορισμών, DMO’s -αναφερθήκαμε και χθες στους DMO’s- του ν.4875/2021, με προϋπολογισμό 16,1 εκατ. ευρώ.

Παράλληλα, ως προς τον τομέα «Αγροτουρισμός και Γαστρονομία», ήδη, βρίσκεται σε διαγωνιστική διαδικασία η πρώτη προκήρυξη για τη μελέτη της αγοράς, με προϋπολογισμό 1,67 εκατομμύρια ευρώ και ως προς τη «Δράση 16921 - Τουριστική Ανάπτυξη» η διαδικασία υλοποίησης προχωρά ομαλά.

Αυτά προς το παρόν και επιφυλασσόμαστε για περαιτέρω σχετική ενημέρωση για την πρόοδο των έργων του Ταμείου Ανάκαμψης, μέχρι το τέλος του χρόνου.

Περνάω τώρα και πάλι στο παρόν σχέδιο νόμου. Στο πρώτο και δεύτερο άρθρο, λοιπόν, έχουμε τον σκοπό και το αντικείμενο του νομοσχεδίου, με το οποίο εισάγονται νέα σύγχρονα εργαλεία και θεσμοθετούνται συλλογικά όργανα, στην κατεύθυνση της ενίσχυσης της βιωσιμότητας του ελληνικού τουρισμού. Ταυτόχρονα, αντιμετωπίζονται οργανωτικά και λειτουργικά ζητήματα που χρειάζονται άμεση επίλυση.

Με το τρίτο άρθρο του νομοσχεδίου, προτείνεται η σύσταση του Περιφερειακού Συμβουλίου Τουρισμού. Εδώ αποτυπώνεται η βούλησή μας για την ίδρυση και λειτουργία ενός γνωμοδοτικού οργάνου, με σκοπό την ευρεία περιφερειακή εκπροσώπηση και κατανόηση στον τομέα του Τουρισμού. Απάντησα και χθες, ότι το Συμβούλιο αυτό άτυπα λειτουργεί και σήμερα. Εμείς ερχόμαστε, ουσιαστικά, να το θεσμοθετήσουμε. Επειδή αναφερθήκατε πολλές φορές στο Εθνικό Συμβούλιο Τουρισμού, που θεσμοθετήθηκε το 1999, και ουσιαστικά, ουδέποτε λειτούργησε, πρέπει να σας πω, ότι, εκτός όλων των άλλων, από τότε έχει αλλάξει και όλη η διοικητική διαίρεση της χώρας. Θέλω να πω, ότι τότε δεν υπήρχαν καν οι περιφερειακές ενότητες, όπως υπάρχουν σήμερα.

Άρα, νομίζω ότι είναι σαφές, ότι για να υπάρχει ενιαία στρατηγική τουριστικής ανάπτυξης, για να υπάρχει συντονισμός, για να υπάρχει ακόμη και ανταλλαγή καλών πρακτικών, είναι πολύ χρήσιμο να υπάρχει το Περιφερειακό Συμβούλιο Τουρισμού, το οποίο συγκαλείται από τον Υπουργό Τουρισμού και συμμετέχουν δεκατρείς Περιφερειάρχες της χώρας. Εδώ θέλω να επαναλάβω, ότι οι αιτιάσεις ότι με αυτόν τον τρόπο αποκλείονται οι υπόλοιποι φορείς, είναι, απολύτως, αβάσιμες, διότι ο Πρόεδρος του Συμβουλίου μπορεί να προσκαλεί οποιονδήποτε φορέα έχει αρμοδιότητα για θέματα που θα συζητούνται. Θέλω να επισημάνω και πάλι, ότι οι βασικοί συλλογικοί φορείς, το Ξενοδοχειακό Επιμελητήριο της Ελλάδας, που είναι και θεσμικός σύμβουλος της Πολιτείας, ο ΣΕΤΕ, όλοι οι θεσμικοί φορείς, είναι και θεσμικά επίσημοι συνομιλητές της ελληνικής Κυβέρνησης και της Διοίκησης και υπό αυτές τις ιδιότητες, μετέχουν, ούτως η άλλως, συμβουλευτικά στη διαμόρφωση της τουριστικής πολιτικής.

Ωστόσο, προς διάλυση κάθε αμφιβολίας, εισηγήθηκα χθες τη συμπλήρωση του άρθρου 3, παρ. 3 ως εξής: «Στο Περιφερειακό Συμβούλιο μπορεί να καλείται οποιοσδήποτε συλλογικός φορέας ανά περίπτωση για να εκφράσει τη γνώμη του επί θεμάτων που συζητούνται».

Στη συνέχεια, στο 4ο άρθρο, προτείνουμε τη συγκρότηση και λειτουργία Συμβουλίου Οινοτουρισμού, το οποίο θα έχει ως σκοπό την ενημέρωση του Υπουργού Τουρισμού για ζητήματα βιώσιμης ανάπτυξης του Οινοτουρισμού. Θέλω να θυμίσω εδώ, επειδή αναφέρθηκε και ο Αγροτουρισμός, ότι το 2014, με τον ν.4276, αναγνωρίσαμε, για πρώτη φορά, και τον Αγροτουρισμό, αλλά και τον Οινοτουρισμό, ως ειδική μορφή τουρισμού,

εκτιμώντας τις εξαιρετικές δυνατότητες που προσφέρει για την ανάδειξη προορισμών με συγκριτικά χαμηλότερη ζήτηση.

Ερχόμαστε, λοιπόν, τώρα να ενισχύσουμε τη βιωσιμότητα του κλάδου αυτού που δημιούργησε μία πολύ καλή βάση στα έτη που ακολούθησαν, την προγενέστερη αυτή νομοθετική πρωτοβουλία μας. Ακούσαμε και την παρατήρηση του συναδέλφου από τη Δράμα και βεβαίως, σε συνεργασία με το Υπουργείο Εργασίας θέλουμε να εξετάσουμε τη δυνατότητα αυτή που προτείνατε. Δεν είμαι τώρα έτοιμη να σας απαντήσω πότε μπορεί αυτό να εισαχθεί, αλλά, προφανώς, είμαστε πάρα πολύ θετικοί, αυτό που ισχύει για τα ξενοδοχεία να το θεσμοθετήσουμε και για τα επισκέψιμα οινοποιεία, δίνοντας έτσι τη δυνατότητα να λειτουργήσουν ως κόμβοι περιφερειακής ανάπτυξης.

Με το 5ο άρθρο, συστήνεται στο Υπουργείο Τουρισμού Παρατηρητήριο για τον Παράκτιο και τον Θαλάσσιο τουρισμό στη Μεσόγειο, με έργο, μεταξύ άλλων, τη μέτρηση και τη συλλογή στατιστικών στοιχείων, την κατάρτιση του ανθρώπινου δυναμικού στους τουριστικούς προορισμούς και τη διαβούλευση με τους τοπικούς εταίρους του τουρισμού. Με τη σύσταση του Παρατηρητηρίου εκπληρώνουμε μία υποχρέωση που εκπορεύεται και από το Μνημόνιο Κατανόησης, που υπεγράφη μεταξύ του Υπουργείου Τουρισμού και του Παγκόσμιου Οργανισμού Τουρισμού, τον Ιούνιο του 2021.

Η διάταξη που εισάγεται προς ψήφιση στο άρθρο 6, έρχεται να βελτιώσει τον τρόπο συγκέντρωσης των απαραίτητων αυτών στατιστικών στοιχείων, μέσω του Εθνικού Παρατηρητηρίου Βιώσιμης Τουριστικής Ανάπτυξης, καθώς προβλέπει την υποχρεωτικότητα για την παροχή και ανταλλαγή στοιχείων μεταξύ των φορέων και έτσι, με την ψήφιση της εισαγόμενης διάταξης το Υπουργείο Τουρισμού θα έχει μία, όσο το δυνατόν, πιο σφαιρική και ολοκληρωμένη εικόνα των στατιστικών δεδομένων, αλλά και των τάσεων που αφορούν στον τουρισμό.

Θυμίζω ότι αυτό έχει θεσμοθετηθεί δέκα χρόνια πριν και τόσα χρόνια δεν έχει λειτουργήσει. Το λέω, γιατί μεσολάβησαν και άλλες κυβερνήσεις. Οπότε, κάποιες φορές, θα ήταν καλό να κάνετε λίγο αυτοκριτική για το τι περάσατε και δεν ακουμπήσατε.

Στη συνέχεια, με το άρθρο 7, προβλέπεται οι εγκεκριμένες πιστώσεις του προγράμματος «Τουρισμός για Όλους 2022 – 2025» να παραμείνουν στον λογαριασμό του φορέα υλοποίησης, καθ’ όλη τη διάρκεια υλοποίησης του έργου, αντί να επιστρέψουν στον γενικό λογαριασμό του Προγράμματος Δημοσίων Επενδύσεων, όπως προβλέπεται σήμερα. Έτσι εξασφαλίζεται η ομαλή ροή χρηματοδότησης του προγράμματος, αλλά και ολόκληρο το ποσό που δεν αξιοποιήθηκε, κατά τον προηγούμενο κύκλο. Επειδή ζητήσατε στοιχεία για τον πρώτο κύκλο, το πραγματικό ποσό της ενίσχυσης ήταν 60.536.000 ευρώ, το αναλωθέν ποσό ήταν 38.840.293 ευρώ, δηλαδή, ποσοστό απορρόφησης 57,65%. Ο συνολικός αριθμός των κληρωθέντων ήταν κοντά στις 400.000 και τελικά 240.564 δικαιούχοι έκαναν χρήση της άυλης ψηφιακής κάρτας.

Ο λόγος, λοιπόν, που με την Υφυπουργό έχουμε κάνει κάποιες τροποποιήσεις και αλλάζουμε τα κριτήρια, είναι για να έχουμε, όσο το δυνατόν, μεγαλύτερο αριθμό δικαιούχων, να αυξήσουμε και το πλαφόν, έτσι ώστε στο τέλος της ημέρας να έχουμε μεγαλύτερη καλύτερη απορρόφηση. Άρα, είναι ένα πρόγραμμα που υπάρχει. Είδαμε ότι, δυστυχώς, δεν είχε την απορρόφηση που θα περιμέναμε και που θα θέλαμε, γιατί, όπως σας είπα, το ποσοστό της απογραφής ήταν στο 57,65%. Είναι ένα πρόγραμμα, το οποίο, ειδικά για την επόμενη περίοδο, θα καλύψει δύο χειμερινές περιόδους. Το λέω αυτό, γιατί μας ενδιαφέρει

ενδιαφέρει πάρα πολύ η ενίσχυση του χειμερινού τουρισμού. Μας ενδιαφέρει η ενίσχυση όλων των περιοχών της χώρας που χρειάζονται τη στήριξή μας και βεβαίως, να δώσουμε δυνατότητα σε όσο το δυνατόν περισσότερους Έλληνες να κάνουν χρήση της δυνατότητας του Προγράμματος «Τουρισμός για Όλους 2022-2025». Έτσι, από τη μια πλευρά, να μπορούν οι Έλληνες να πάνε διακοπές και την άλλη να στηρίξουμε τις περιοχές και τους επιχειρηματίες της χώρας, κυρίως, στις περιοχές αυτές που έχουν περισσότερο ανάγκη.

Με το άρθρο 8, προτείνεται η διάταξη, με την οποία θέλουμε να αντιμετωπίσουμε μία έλλειψη στην διοικητική διαδικασία που αφορά στην κοινοποίηση διοικητικών πράξεων. Με τη διαδικασία της ηλεκτρονικής επίδοσης που εισάγουμε, οι υπηρεσίες του Υπουργείου Τουρισμού θα χρησιμοποιούν τις φυσικές ή τις ηλεκτρονικές διευθύνσεις των επιχειρήσεων. Θέλω να αναφέρω, ότι οι ίδιες οι επιχειρήσεις γνωστοποιούν στη διοίκηση τη δραστηριότητά τους, μέσω της πλατφόρμας notify.business.gr. Το διευκρινίζω, διότι ακούστηκε από την Κοινοβουλευτική Ομάδα «Σπαρτιάτες», ότι έτσι θα θίγονται προσωπικά δεδομένα. Θέλω να πω, ότι είναι μία ρύθμιση που έρχεται να προσθέσει ευελιξία στην άσκηση της εφαρμογής της νομιμότητας, ως απαραίτητης προϋπόθεσης για ένα ισχυρό και ανταγωνιστικό ελληνικό τουριστικό προϊόν. Δεν θα έπρεπε, κατά συνέπεια, να εγείρεται οποιοδήποτε ζήτημα.

Με το άρθρο 9, παρατείνεται ο χρόνος λήξης των συμβάσεων διοικητικού προσωπικού Ιδιωτικού Δικαίου Ορισμένου Χρόνου του Ινστιτούτου Επαγγελματικής Κατάρτισης Τουρισμού Ιονίων Νήσων, μία ρύθμιση για να μην υπάρχουν ζητήματα διοικητικής υποστήριξης του ΙΕΚ, έως τις νέες προσλήψεις, μέσω ΑΣΕΠ, που επίκεινται.

Με το άρθρο 10, προτείνονται τροποποιήσεις των προθεσμιών κατάταξης κύριων ξενοδοχειακών καταλυμάτων του ν.4276/2014, γεγονός που είχε τη συναίνεση του Ξενοδοχειακού Επιμελητηρίου, το οποίο είναι ο αρμόδιος φορέας για τον έλεγχο της κατάταξης. Αυτό δηλώθηκε, όπως ακούσατε χθες, κατά την ακρόαση των φορέων, από τον πρόεδρο του Ξενοδοχειακού Επιμελητηρίου. Η παράταση αυτή κρίνεται, για άλλη μία φορά, απαραίτητη για την ομαλή προσαρμογή στην ισχύουσα νομοθεσία, αλλά και ενόψει της νέας νομοθετικής πρωτοβουλίας που στοχεύουμε να φέρουμε μέσα στο 2024 για την αδειοδότηση των τουριστικών καταλυμάτων, υιοθετώντας και καλές πρακτικές στην Ευρώπη όπως αυτές της HOTREC.

Τώρα, στις διατάξεις που έχουν καταργήσεις ή είναι διορθωτικές. Έχει απαντηθεί, ήδη, αλλά από ποτέ δεν είναι θεμιτές οι διορθωτικές ρυθμίσεις, όταν διαπιστώνεται, πέραν πάσης αμφισβήτησης, ότι μία πολιτική επιλογή δεν απέφερε τα προσδοκώμενα αναμενόμενα αποτελέσματα; Αυτό συνιστά απουσία σχεδιασμού; Ασφαλώς και όχι. Συνιστά, αντίθετα, πολιτική ευρύνοια. Γι’ αυτό, λοιπόν, με το άρθρο 11, προτείνουμε την τροποποίηση του άρθρου 68, του ν.4875/2021, σχετικά με τα μέτρα προστασίας της περιοχής του Ναυαγίου Ζακύνθου. Η αρμοδιότητα της φύλαξης ανατίθεται στην Περιφέρεια Ιονίων Νήσων, ενώ όλες οι άλλες αρμοδιότητες για αναγκαίες παρεμβάσεις νομοθετείται να αποφασίζονται σε διυπουργικό επίπεδο. Η τροποποίηση του άρθρου 68 και η κατάργηση της Επιτροπής, κρίνεται αναγκαία, με σκοπό να μπορεί να προστατευτεί επαρκώς το «Ναυάγιο», ως εξέχουσας τουριστικής σημασίας αξιοθέατο.

Σχετικά με το άρθρο 12, η αξιοποίηση των φυσικών πόρων με ιαματικές ιδιότητες αποτελούσε, όπως είπα και χθες, ανέκαθεν υψηλή προτεραιότητα για το Υπουργείο Τουρισμού. Αποφέρει και μπορεί να αποφέρει πολύ περισσότερα έσοδα για τον τουρισμό, αναδεικνύοντας λιγότερο προβεβλημένες περιοχές της χώρας μας που διαθέτουν ιαματικές πηγές. Θεωρούμε ότι η συνέχιση της λειτουργίας της, χωρίς τα προσδοκώμενα αποτελέσματα στην αξιοποίηση των ιαματικών πηγών και πόρων, θα είναι οικονομικά επιζήμια για το ελληνικό δημόσιο. Το δε αντικείμενό της, μεταφέρεται και καλύπτεται αποτελεσματικά, στο πλαίσιο αρμοδιοτήτων υφιστάμενων δομών του Υπουργείου Τουρισμού.

Τέλος, έχει κριθεί σκόπιμη η κατάργηση του θεσμού του πρεσβευτή του ελληνικού τουρισμού, λόγω του επανασχεδιασμού του πλαισίου προώθησης του ελληνικού τουρισμού, με βάση σύγχρονες μεθόδους και διαμόρφωση νέων τάσεων στην τουριστική ζήτηση. Για δε την απονομή του σχετικού τίτλου τον Σεπτέμβριο που μας πέρασε, ήθελα να διορθώσω τη συνάδελφο που είπε, ότι πρόκειται για απονομή καινούργιου τίτλου. Επρόκειτο για ανανέωση του τίτλου, εφόσον ακόμα δεν είχε καταργηθεί η εν λόγω διάταξη. Για τους, ήδη, φέροντες τον τίτλο, προβλέπουμε τη διατήρησή του έως τη λήξη της θητείας τους.

Όποιος θέλει από εσάς να μας επιχειρηματολογήσει για ποιον λόγο συμφωνεί στη διατήρηση του τίτλου αυτού, ακούω τον αντίλογο, αλλά δεν ακούω κάποια άλλη πρόταση.

Κυρίες και κύριοι συνάδελφοι, ενόψει της εισαγωγής του νομοσχεδίου προς συζήτηση και ψήφιση αύριο στην Ολομέλεια της Βουλής, θα ήθελα, πρώτα απ’ όλα, να ευχαριστήσω όλους, όσοι συνέδραμαν στη διαβούλευση, αλλά και στην επεξεργασία του εδώ στην Επιτροπή, ώστε να έχουμε το καλύτερο δυνατό αποτέλεσμα. Μάς έδωσαν τη δυνατότητα να «φωτίσουμε» με λεπτομέρεια τον σκοπό, αλλά και κάθε πτυχή αυτής της νομοθετικής πρωτοβουλίας, που έρχεται, όπως είπα, να προσθέσει θεμέλιο στην ενίσχυση των ποιοτικών χαρακτηριστικών του ελληνικού τουρισμού. Ξαναλέω ότι είναι μία πρώτη πρωτοβουλία, καθώς θα ακολουθήσουν και άλλες. Άλλωστε, ο τουρισμός αποτελεί τον βασικό «αιμοδότη» της ελληνικής οικονομίας σε εποχές δύσκολες. Συνδράμει ενεργά στην πολιτική της Κυβέρνησης για καλύτερες και ποιοτικότερες θέσεις εργασίας, για επενδύσεις, για συλλογική πρόοδο.

Σε αυτή την προσπάθεια είμαστε όλοι μαζί, φορείς, επιχειρήσεις, εκπρόσωποι εργαζομένων στον τουρισμό, στεκόμαστε όλοι μαζί ενωμένοι για την ενίσχυση της βιώσιμης τουριστικής ανάπτυξης, τα οφέλη της οποίας θα διαχέονται σε όλη τη χώρα, σε όλους τους Έλληνες πολίτες πιο δίκαια και πιο ανταποδοτικά.

Ευχαριστώ, λοιπόν, πολύ όλες και όλους τους συναδέλφους.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Ευχαριστούμε την κυρία Υπουργό.

Τον λόγο ζητά η κυρία Βέττα, επί προσωπικού, αλλά δεν υπήρχε κάτι το προσωπικό. Ήταν καθαρά πολιτική τοποθέτηση και απάντησε μάλιστα, η κυρία Υπουργός με ευκρίνεια, για το τι έγινε ακριβώς με τους πρεσβευτές του τουρισμού. Εξηγήστε μας το προσωπικό, πριν μπείτε στο θέμα, επειδή προσπαθώ, όπως έχετε αντιληφθεί, να είμαι, απολύτως, δίκαιος και για να είμαστε δίκαιοι, πρέπει να τηρούμε τους κανόνες, πρέπει να μας εξηγήσετε που συνίσταται το προσωπικό ζήτημα και στη συνέχεια, θα κρίνω αν θα σας δώσω τον λόγο.

Τον λόγο έχει η κυρία Καλλιόπη Βέττα.

**ΚΑΛΛΙΟΠΗ ΒΕΤΤΑ (Εισηγήτρια της Μειοψηφίας):** Η κυρία Υπουργός είπε κάποια στιγμή, ότι «είστε από τον καλλιτεχνικό χώρο, εμείς στην πολιτική λέμε ερανιστικό νομοσχέδιο».

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Έχω μνήμη ελέφαντα, είπε δεν γνωρίζω πώς λέγεται στον καλλιτεχνικό χώρο. Επιτρέψτε μου, κυρία Βέττα, μην ανοίξουμε συζήτηση για κάτι που νομίζω ότι δεν είναι σημαντικό.

Τον λόγο έχει η κυρία Καλλιόπη Βέττα.

**ΚΑΛΛΙΟΠΗ ΒΕΤΤΑ (Εισηγήτρια της Μειοψηφίας):** Η ιδιότητα του καλλιτέχνη δεν μπορεί να επιτρέπει να ξέρω τι σημαίνει ερανιστικό, κυρία Υπουργέ;

**ΟΛΓΑ ΚΕΦΑΛΟΓΙΑΝΝΗ (Υπουργός Τουρισμού):** Είμαι παντρεμένη με καλλιτέχνη, τιμώ τους καλλιτέχνες. Εδώ, όμως, που μιλάμε για πολιτικά ζητήματα, καλό είναι να χρησιμοποιούμε τους πολιτικούς όρους. Τιμώ και σέβομαι όλους τους καλλιτέχνες.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Κυρία Υπουργέ, σας ευχαριστώ.

Κυρίες και κύριοι συνάδελφοι, στο σημείο αυτό, ολοκληρώθηκε η συζήτηση, επί του του σχεδίου νόμου του Υπουργείου Τουρισμού «Διατάξεις για την ενίσχυση της βιώσιμης τουριστικής ανάπτυξης».

Πριν προχωρήσουμε στην ψηφοφορία, επί των άρθρων και επί του συνόλου, ανακεφαλαιώνουμε με τις θέσεις των κομμάτων, επί της αρχής.

Ο Εισηγητής της Πλειοψηφίας, κ. Κόνσολας, έχει ψηφίσει υπέρ.

Η Εισηγήτρια της Μειοψηφίας, κυρία Βέττα, επιφυλάχθηκε.

Η Ειδική Αγορήτρια της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ», κυρία Σπυριδάκη επιφυλάχθηκε.

Ο Ειδικός Αγορητής της Κ.Ο. «ΚΟΥΜΟΥΝΙΣΤΙΚΟ ΚΟΜΜΑ ΕΛΛΑΔΑΣ», κ. Συντυχάκης, καταψήφισε.

Ο Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ - ΚΥΡΙΑΚΟΣ ΒΕΛΟΠΟΥΛΟΣ», κ. Μπούμπας, επιφυλάχθηκε.

Ο Ειδικός Αγορητής της Κ.Ο. «ΣΠΑΡΤΙΑΤΕΣ», κ. Δημητροκάλλης, επιφυλάχθηκε.

Ο Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”», κ. Βρεττός, επιφυλάχθηκε.

Ο Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ», κ. Καζαμίας, επιφυλάχθηκε.

Στο σημείο αυτό, ερωτάται η Επιτροπή, αν γίνονται δεκτά τα άρθρα 1 έως 13 του σχεδίου νόμου;

Τα άρθρα 1 έως 13 γίνονται δεκτά, ως έχουν, κατά πλειοψηφία.

Ερωτάται η Επιτροπή, αν γίνεται δεκτό το ακροτελεύτιο άρθρο;

Δεκτό, κατά πλειοψηφία.

Τέλος, ερωτάται η Επιτροπή, εάν το σχέδιο νόμου γίνεται δεκτό και στο σύνολό του;

Δεκτό, κατά πλειοψηφία.

Συνεπώς, το ως άνω σχέδιο νόμου του Υπουργείου Τουρισμού «Διατάξεις για την ενίσχυση της βιώσιμης τουριστικής ανάπτυξης» γίνεται δεκτό, επί της αρχής, επί των άρθρων, και στο σύνολό του, ως έχει, κατά πλειοψηφία.

Στην Ολομέλεια, κυρίες και κύριοι συνάδελφοι, θα εισαχθεί προς συζήτηση και ψήφιση αύριο Τέταρτη, 25 Οκτωβρίου και ώρα 10:00΄, σύμφωνα με την από 19/10/2023, απόφαση της Διάσκεψης των Προέδρων.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Αθανασίου Χαράλαμπος, Ανδριανός Ιωάννης, Αντωνίου Μαρία, Αραμπατζή Φωτεινή, Βασιλειάδης Βασίλειος (Λάκης), Βλάχος Γεώργιος, Βολουδάκη Σεβαστή (Σέβη), Γιόγιακας Βασίλειος, Γκίκας Στέφανος, Καλαφάτης Σταύρος, Καππάτος Παναγής, Καράογλου Θεόδωρος, Καρασμάνης Γεώργιος, Κεδίκογλου Συμεών (Σίμος), Κόνσολας Εμμανουήλ (Μάνος), Κυριαζίδης Δημήτριος, Λαζαρίδης Μακάριος, Λεονταρίδης Θεόφιλος, Λοβέρδος Ιωάννης-Μιχαήλ (Γιάννης), Μαρκόπουλος Δημήτριος, Μπουκώρος

Χρήστος, Παναγιωτόπουλος Νικόλαος, Παπαδόπουλος Μιχαήλ (Μιχάλης), Σιμόπουλος Ευστράτιος (Στράτος), Σούκουλη-Βιλιάλη Μαρία-Ελένη (Μαριλένα), Στύλιος Γεώργιος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χατζηβασιλείου Αναστάσιος (Τάσος), Βέττα Καλλιόπη, Γιαννούλης Χρήστος, Ζαμπάρας Μιλτιάδης (Μίλτος), Κεδίκογλου Συμεών, Κόκκαλης Βασίλειος, Μαμουλάκης Χαράλαμπος (Χάρης), Τζάκρη Θεοδώρα, Νικητιάδης Γεώργιος, Πάνας Απόστολος, Παρασύρης Φραγκίσκος (Φρέντυ), Σπυριδάκη Αικατερίνη (Κατερίνα), Χνάρης Εμμανουήλ, Χριστοδουλάκης Εμμανουήλ (Μανώλης), Κτενά Αφροδίτη, Μεταξάς Κωνσταντίνος Βασίλειος, Στολτίδης Λεωνίδας, Συντυχάκης Εμμανουήλ, Μπούμπας Κωνσταντίνος, Χήτας Κωνσταντίνος, Βαλτογιάννης Διονύσιος, Δημητροκάλλης Ιωάννης, Βρεττός Νικόλαος, Καζαμίας Αλέξανδρος και Κεφαλά Γεωργία (Τζώρτζια).

Τέλος και περί ώρα 14.55΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

 **ΧΡΗΣΤΟΣ ΜΠΟΥΚΩΡΟΣ ΜΑΡΙΑ-ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ - ΒΙΛΙΑΛΗ**